Herri Urrats: besta eta protesta, biak «ikaragarriak» | Bizigiro | Berria\nNafarroa gunea. Batez ere gaztez mukuru bete zen 'Badok'-ek babestu duen gunea. GUILLAUME FAUVEAU Tamaina handiagoan ikusi\n2022ko maiatzak 10 - Senpere\nSeaskaren dei nazionalari erantzun dio herriak: bazter orotako jendea bildu baita herenegun Senpereko (Lapurdi) aintziran, gune oro mukuru bete utziz. «Horrek pozten gaitu, eta eskertzen diot mobilizazio erraldoiari», azpimarratu du Koldo Rodriguez Herri Urratseko koordinatzaileak. Bereziki kontuan hartuz COVID-19aren aitzineko hondar aldietan Nafarroa Garaiko, Gipuzkoako, Arabako eta Bizkaiko jende kopurua «mugatua» zela. «Hegoaldetik ere sekulako erantzuna izan da».\n«Hamarnaka mila» pertsonak inguratu dute aintzira. 12:30ean, aparkaleku guziak beteak ziren; gune batzuetan edari eta janaririk gabe gelditu dira, nahiz eta «sekula baino gehiago» ekarri; autobusen kopurua «ikaragarria» izan da; sarrera nagusia «kolapsatua»egon da... Datu adierazgarri horiekin baloratu du Rodriguezek aurtengo arrakasta.\nBi urteko etenak ikara zerbait eragin zien antolatzaileei; Rodriguezek ez du arrangura kukutu: «Jai batzuetan gertatu dira sekulako borrokak, eta, horregatik, segurtasuna bikoiztu dugu. Baina alderantziz izan da: jendea etorri baita ondo pasatzera. Ikustea nola ateratzen zen jendea irribarrez, pozik eta alai: dena esan nahi zuen. Irribarrearen festa izan da. 19:00etan, jendea oraindik dantzan ari zen; guneak ezin itxiz ibili gara. Haluzinagarria, benetan!».\nKoordinatzaileak bereziki azpimarratu du Nafarroa gunea, zeina Badok-ek babestu baitu: «Oso baikorra eta polita izan da BERRIArekin ukan dugun hitzarmena. Gosaldu edo bazkaldu bitartean BERRIA irakurtzeko aukera ematea nahiko genuke gune gehiagotara zabaltzea. Badok bada tresna bat ikastoletan erabiltzen dena, eta jende oso gutxik daki BERRIArena dela. Azkenean, zuhaitz bereko bi adar gara».\nGunean jo zuten, bertzeak bertze, Laparrak Seaskako lizeoko taldeak, Aho Zakil Konekxionek eta Agustin Alkhatek. Gainera, lau kontzertu berezi egon zitezen nahi izan dute antolatzaileek; alde batetik, agur bat: Skakeitan taldeak bere agur bira Herri Urratsetik abiatu baitu. Bigarrenik, aurtengo lemari leial, itzulera bat ekarri dute: Des-Kontrolen mende laurdenaren ospatzeko mundu bira Herri Urratsetik partitu baita, hiru urtez taula gainerat igan gabe egon eta gero. Hirugarrenik, Iparraldeko talde «indartsu» bat nahi zutenez, Willis Drummond ekarrarazi dute. Azkenik, «inoiz egon ez den zerbait» lortzeko, Duplari eman diote Ipar Euskal Herrian lehentze jotzeko parada. «Emozionatu dira guztiak; apoteosikoa izan da», gehitu du Rodriguezek.\nArrakasta gaitza bildu dute ere Xiberootsek, Pontx pailazoak, Astobabak eta Trikidantzek. «Ez genuen uste hainbeste jende egonen zenik erromerietan», aitortu du antolatzaileak.\nDantza gunea ere jendez betea egon zen egun osoan. Azpimarratzekoa da Kimua dantza taldeak ikusgarria eman zuela lehen aldikoz Ipar Euskal Herrian, generoari buruzkoa.\nHaatik, hobetzeko bi puntu aipatu ditu Rodriguezek: alde batetik, haurren txokoa, txiki gelditu baitzitzaien. «Datorren urtean birformulazio bat pentsatu beharko dugu», eta bezperatik edo bi gau aitzin jindako jendearen kudeaketari dagokionez.\nIzan ere, bezperan, jada, aintzira Herri Urrats egunekoa «bezalakoa» izateak harritu du koordinatzailea: furgonetan lo egin baitu jende parrastak, edo kanpatu. Horrek, preseski, antolaketan hobekuntzak egiterat eskatu du: «Sorpresaz harrapatu gintuen; eskertzen dugu etortzea, baina beharko dugu antolaketa hobetu, arazoak sortu baitizkigu».\nUne hunkigarria boz dardartiaz laburtu du antolatzaileak: Leire Iribarne zenaren omenaldia: Diabolo Kiwi haren taldeak 14:30ean jo behar zuenez, tenore horretan, testu «polita» leitu dute megafoniatik; segidan, taldeak egin zuen Herri Urratsen kantua entzunarazi dute.\nZuberoan, Nafarroa Beherean eta Lapurdin murgiltze ereduan ikasten duten ikasleek ezin dituzte pasa azterketak beren hizkuntzan, gaiak ikasteko erabili hizkuntzan, berezko hizkuntzan. Karia horretara, Herri Urrats besta bat dela ez du dudan ezarri Rodriguezek, eta hala izaten segituko duela ere erantsi du; haatik, aurtengoak bereziki, gehikuntza bat bazuela azpimarratu du: «Mobilizazio egun nazional bat izan da: azterketak euskaraz egitearen alde, eta euskaraz ikasteko eskubidearen alde. Ikusi dugu jendeak erantzun duela».\nAfera da frantses legeak aspalditik dioela azterketak frantsesez egin behar direla, salbu «lurraldeetako» hizkuntzen irakaskuntzak bestela behartzen baldin badu. Kasurako, frantsesek deitzen dioten «lurraldeetako» hizkuntzatzat daukate euskara: «Horregatik, brebeta osorik euskaraz egiten genuen, legeak hala baitzioen», oroitarazi du Peio Jorajuria Seaskako lehendakariak, azpimarratuz «gibelatzeak» bertzerik ez dela gertatu azterketak euskaraz pasatzeari dagokionez, eskubide horri uko egiten baitio orain Frantziako Hezkunde Nazionalak.\nBertzetik, Molac legearen karietara, zirkular bat argitaratu zuen abenduan Hezkunde Nazionalak, murgiltze ereduaren egoera «zuzentzeko», zeinak baitio baxoko azterketa batzuk euskaraz egiten ahalko direla. Alta, urtarrilean erran dute ez dutela aplikatuko. Jorajuriak zera erran du: «Behartu genituen idaztera, une politiko egokia baitzen, instituzio guziak gure alde agertu dira, jendea karrikara atera zen... Baina orain uste dute pasatu dela une hori, eta ez dute aplikatuko».\n«Gibelatze» horiei ihardukitzeko, desobedientziarako deia egin du Jorajuriak, brebeta eta baxoa azterketei dagokienez —lehena 15 urterekin pasatzen dute, kolegioaren helmugan; bigarrena, berriz, 18 urterekin, lizeo garaiko hondar urtean—. Alde batetik, brebeta pasatu beharko duten hirugarren mailako ikasleen gurasoei; bultza ditzaten seme-alabak zientzietako azterketa euskaraz egitera, «nahiz ez dieten zuzenduko eta nota txarrak emanen dizkieten».\nHirugarrenik, instituzioei ere desobedientziarako deia zabaldu die Seaskak: «Sustenga ditzaten eginen ditugun ekintzak ondoko aste eta hilabeteetan». Instituzioen babes zabala agertu da igandeko agerraldian ere: «Brebetaren gaian bereziki, baina baita baxoarenean ere, sentitu dugu instituzioen sustengua», aitzinerat ezarri du lehendakariak. Konparazione, Antton Kurutxarri Euskararen Erakunde Publikoaren izenean mintzatu zen, salatzeko onartezina dela brebetarekin gertatzen dena.\nEskubide eske auzitegirat\nDesobedientzia egitea ez da Seaskak eginen duen ekintza bakarra. Baxoa azterketako ahozko nagusiaren parte bat legez euskaraz egin dezakete Seaskako ikasle guziek. Hala dio EEP eta frantses Hezkunde Nazionalaren arteko hitzarmenak. Aurten, lehentze izanen da erreforma aplikatuko dela, baina errektoretzak ez du nahi ikasle guziei zabaldu eskubide hori: ez die euskara berezitasun gisa hartu dutenei baizik aplikatu nahi, hots, ehunetik hamarri. Jorajuriak iragarri du Seaskak auzitegi administratibora joko duela eskubide horren kausitzeko: «Hitzarmenean idatzia bada ere, eta Hezkunde Nazionala engaiatu den hori egiterat, ez die nahi denei aplikatu. Beraz, estatua auzitegi administratiborat eramanen dugu ondoko aste eta hilabeteetan».\nHitzartzetik landa, Brebeta euskaraz elastikoa beztitu dute instituzioetako ordezkariek, argazkia ateratzeko. Antton Kurutxarrik eta Peio Jorajuriak, baita honako hauek ere: Frederic Espagnacek Akitaniaren izenean, Jean-Jacques Lasserrek departamenduaren ordezkari gisa, eta Jean Rene Etxegaraik Euskal Hiri Elkargoaren izenean.\nBorrokak fruituak ere ekartzen ditu: aurtengo Herri Urratsi esker, Seaskaren borzgarren kolegioa eraikitzen ahalko baita, Senperen berean. Departamenduak igandean berretsi zuen bat egiten duela proiektuarekin, eta lagunduko duela horretan.\nJorajuriak eta Rodriguezek eskerrak eman nahi izan dizkiete igandekoko egunaren antolaketan parte hartu duten guziei, bai ere musika taldeei. «Erakutsi duten prestutasunagatik eta emandako baldintzengatik, haiek guziak gabe ez bailitzateke posible», erran du lehendakariak.


Deustuko Unibertsitateak Andres M. Urrutia irakaslea omendu du zuzenbidea euskaraz irakasteko egindako lan guztiagatik | Gaurkotasuna | Deusto\nDeustuko Unibertsitateak Andres M. Urrutia irakaslea omendu du zuzenbidea euskaraz irakasteko egindako lan guztiagatik\n2021eko ekainak 28Bilboko Campusa\nDeustuko Unibertsitateak ekitaldi akademikoa egin zuen ekainaren 28an, Andres Urrutia irakasle, notario, ikertzaile, idazle, euskaltzainburu eta batez ere 'laguna' omentzeko. Zuzenbide Fakultatean 30 urte baino gehiago irakasle eman ondoren antolatutako ekitaldia da, eta euskal Zuzenbide Zibila aztertzen eta euskarazko itzulpena, irakaskuntza eta zuzenbidearen ikerketa sendotzen egindako ekarpen garrantzitsua aitortu nahi izan da.\nTopaketa horretan, hainbat pertsona ezagunek hartu zuten parte, batez ere zuzenbide eta politika arlokoak, guztiak ere egun berezi honetan berarekin egon nahi izan duten profesionalak, irakasleak eta lankideak. Besteak beste, Josu Erkoreka Eusko Jaurlaritzako Segurtasun sailburu eta lehendakariordea, Unai Rementeria Bizkaiko ahaldun nagusia, Maite Iruretagoiena IVAPeko zuzendaria, Ana Otadui Bizkaiko Batzar Nagusietako presidentea eta Aitor Esteban diputatua. Horietaz gain, omenaldian izan dira Carlos Fuentenebro, Bizkaiko Abokatuen Elkargoko dekanoa; Diego Granados, Euskal Herriko Notarioen Elkargoko dekanoa; Elixabete Etxanobe, Bizkaiko Foru Aldundiko Herri Administrazio eta Erakunde Harremanetarako foru diputatua, eta Unibertsitateko agintari akademikoak.\nUnibertsitatea bertako irakasleak direna da\nUnibertsitatea bertako irakasleak eta ikasleak direna da" adierazi du Gema Tomas Zuzenbide dekanoak bere hitzaldian. Horregatik, Deustuk "bere bizitzaren zati handi bat Unibertsitateari eskaini eta bere espezialitatea, Foru Zuzenbidea eta Autonomikoa, bikaintasun-mailara eraman duen irakasle bat ohoratu" nahi izan duela adierazi du. Izan ere, Andres Urrutia Zuzenbide Fakultatetik 135 urteko historian igaro den legelari garrantzitsuenetakoa da".\n"Andres Urrutiarengan ikasleak, oroz gain, irakasle bat aurkitu du beti. Eta horregatik gaude hemen, irakasle gisa duen bikaintasunagatik ". Fakultatea zorretan sentitzen da ikasleei onena emateko asmoz pasabide hauetatik igaro denarekin. "Gaur, irakasle handi bati ematen diogu tributu akademikoa"; izan ere, "Unibertsitateak onura jaso du irakaskuntza erakunde gisa, Andresek arrakastaz lagundu baitio unibertsitatearen oinarrizko funtzioari, hau da, gizarteari zerbitzatzeari, irakatsi nahi duenaren eta ikasi nahi duenaren arteko lotura antolatua eginez".\nEra berean, Gema Tomas dekanoak azaldu duenez, Deustuko Unibertsitateak Zuzenbide Fakultateak egiten duen Zuzenbide irakaslearen paradigmetako bat aurkitu du Andres Urrutiarengan, eta "lanean ari diren irakasle akademiko esklusiboen eta profesionalen konbinazio jakintsua" da. Hala ere, aitortu duenez, "Bera bi kategorietan dago: zuzenbideko profesionala da, notario gisa, baina akademikoa ere bai funtsean: ikerketan eta argitaratzen aritzen da".\nAmets bat: irakaskuntza eta euskara\nOmenaldian, Javier Arrieta irakasleak bertso batzuk eskaini dizkio eta Santiago Larrazabal irakasleak 'laudatio brevis' bat, Unibertsitatean egindako irakaskuntza ibilbidea errepasatuz. Garai hartan errektore zen Dionisio Aranzadiren euskarazko irakasgaiak pixkanaka sartzeko enkargua jaso zuenean hasi zen lan hori egiten, eta Euskal Foru Zuzenbide Zibila irakasgaia euskaraz emateko ardura hartu zuen.\nHorrela, "Andresek betidanik izan zuen ametsa betetzen hasi zen: irakaskuntza eta euskara", adierazi du Larrazabal irakasleak. Euskarazko zuzenbideari dagokionez, Andres Urrutiak ulertu zuen "Esparru juridikoan euskara normalizatzeko Deustu eredua" sortu behar zela. Horretarako, Zuzenbide Fakultatearen eta Euskal Ikasketen Institutuaren Euskara Juridikoari buruzko Mintegiaren baterako lanean oinarritu zen, Eusko Jaurlaritzaren laguntza instituzionalarekin, Herri Arduralaritzaren Euskal Erakundearen eta Justizia Sailaren bidez, Bizkaiko Foru Aldundiaren bidez, orduko Lehendakaritza eta Kultura Sailen bidez, eta Bizkaiko Batzar Nagusien eta Eusko Legebiltzarraren lankidetzarekin. Kontua ez zen Fakultatean euskarazko irakaskuntza azkar eta korrika ezartzea, baizik eta pixkanaka, bi hizkuntza ofizialen kalitatea eta bizikidetza harmoniatsua bermatzea.\nBere proiektua anbizio handikoa zen, epe luzekoa eta urratsez urrats eman beharrekoa: lehen urratsa karreraren enborreko ikasgaien gaztelaniazko eskuliburu handiak euskaratzea izan zen. "Itzulpen hutsetik harago -gogoratu du Santiago Larrazabalek-, Andresek adierazi zigun bi hizkuntzetan biziarazi nahi zela zuzenbidea, ez lubakiak irekiz, baizik eta euskararen eta gaztelaniaren arteko zubiak eraikiz, hizkuntza ahulena, euskara, biziberrituz, eta euskaraz landu zitekeela Zuzenbidea kalitate berme guztiekin". Euskarazko irakaskuntza juridikoari buruzko bigarren urratsa Espainiako ordenamendu juridikoaren arau nagusiak etengabe itzultzea eta eguneratzea izan zen. Eta hirugarren urratsa, Irakaskuntzako eskuliburuak eta materialak sortzea, zuzenean euskaraz.\nAndres Maria Urrutia Badiola, Zuzenbidean lizentziatua eta doktorea da Deustuko Unibertsitatean, Ondarroako notarioa izan zen eta Bilboko notarioa da. Zuzenbide Zibileko irakaslea da, euskaraz eta gaztelaniaz, Deustuko Unibertsitatean 1989tik gaur arte, Euskal Zuzenbide Zibilari eta euskararen munduari buruzko hainbat argitalpenen idazlea, ikertzailea, itzultzailea eta egilea da.\nEuskaltzaindiako eta Zuzenbideko Euskal Akademiako lehendakari izateaz gain, Euskalerriaren Adiskideen Elkarteko, Eusko Ikaskuntzako, Labayru Ikastegiko, Euskararen Aholku Batzordeko eta Euskal Herriko Arbitraje Batzordeko kide ere bada. 1952tik 1985era eta 1990etik 1992ra Euskal Zuzenbide Forala eta Autonomikoa Katedra inauguratu zuen. Testu ugari idatzi zituen, eta, gainera, Legebiltzarrak 1992ko uztailaren 1ean onartutako Euskal Autonomia Erkidegoko Foru Lege Zibilaren proiektua landu zuen Batzordean parte hartu zuen.


Errebaleko funtzio anitzeko eraikina eta kultur ekipamendua egiteko lanak enkantera atera ditu Eibarko Udalak — Eibarko Udala\nErrebaleko funtzio anitzeko eraikina eta kultur ekipamendua egiteko lanak enkantera atera ditu Eibarko Udalak\nArgazkia: Eibarko Udala\nLanak egiteko, 8.276.542,84 eurokoa da aurrekontua, eta amaitzeko epea, 30 hilabetekoa. Uztailaren 14ra arte aurkeztu ahal izango dira eskaintzak, Eibarko udaletxean.\nEibarko Udalak enkantera atera ditu Errebaleko funtzio anitzeko eraikina eta kultur ekipamendua egiteko lanak, 8.276.542,84 euroan (BEZa barne), eta eskaintzak aurkezteko epea uztailaren 14an amaituko da. Lanok amaitzeko, deialdiko baldintza-orrien arabera, 30 hilabete izango dira, eta iraileko leheneno egunetan adjudikatzea eta ekipamendua 2018ko udaberrirako amaituta egotea espero du Udalak.\nEnkantean parte hartzeko interesa duten enpresek Eibarko Udalaren webgunean (www.eibar.eus) eskura dituzte baldintza administratiboen orriak eta proiektua eta behar den dokumentazio guztia, Kontratatzailearen Profila atalean.\nAurreko maiatzaren 22an, Udalaren osoko bilkurak aho batez onartu zituen urte anitzeko konpromiso-kredituak, 2018ra artekoak, “Errebaleko Funtzio Anitzeko Eraikina eta Kultur Ekipamendua” proiekturako lanen gastua finantzatzeko.\nAurrekontuaren plangintza hori onartuta, Eibarko Udalak ziurtatu egin du urtero erantzungo diela lanok izango dituzten kostuei, obrako zuzendaritza-lanak ere tartean direla. Horretarako, lanak egiteko Vaumm Arquitectura y Urbanismo SLPk idatzitako eta aurkeztutako plangintzari eta bertan azaltzen diren urteroko beharrei eta mugarriei jarraituta erantzungo die kostuei, lanak amaitu arte.\nHala, obraren 8.554.592,84 euroko kostua (BEZ barnean dela) lanok egin ahala ordainduko dira urtero, honela ordaindu ere: aurten, 282.801,23 euro jartzeko asmoa dago; 2016an, 2.896.122,21 euro; 2017an, 4.547.731,45 euro, eta 2018rako, azkenik, 917.937,95 euro jartzea onartu da.\netiketak: Errebal, Eibarko Udala


Eibarko Udalak bere elkartasuna adierazi dio Ekuadorri eta 2.000 euroko laguntza humanitarioa eman — Eibarko Udala\nEibarko Udalak bere elkartasuna adierazi dio Ekuadorri eta 2.000 euroko laguntza humanitarioa eman\nMiguel de los Toyos alkatearen ekimenez emandako laguntza horren onespena atzo izandako Bozeramaileen Batzarrean jakinarazi zen. Eibar-Ermua Gurutze Gorriak bideratuko du diru-laguntza hori. Aurtengo Aurrekontuan, Udalbatzak 6.000tik 10.000 eurora igo du “Hondamendi naturaletarako diru-emaitzak” partida, Irabazi Taldeak aurkeztutako zuzenketa baten ondorioz.\nEibarko Udalak 2.000 euro eman ditu Ekuadorren izandako lurrikararen ondorioak leuntzen laguntzeko. Zenbateko horren onespena, Miguel de los Toyos alkatearen ekimenez emandakoa, Bozeramaileen Batzarrean jakinarazi zen. Diru-laguntza humanitario hori Eibar-Ermua Gurutze Gorriak bideratuko du herrialde hegoamerikarrera bidaltzeko.\nAurtengo Aurrekontuan Udalbatzak 6.000tik 10.000 eurora igo du “Hondamendi naturaletarako diru-emaitzak” partida, Irabazi Taldeak aurkeztutako zuzenketa baten ondorioz.\nEra honetan, Eibarko Udalak berretsi egiten du hondamendi naturalen bat gertatzen denean nazioarteko elkartasunarekiko eta laguntza humanitarioarekiko betidanik erakutsi duen konpromisoa, oraingo honetan Ekuadorrekin, non, joan zen apirilaren 16an, Richter eskalan 7,8ko magnitudea zuen lurrikara batek kalte handiak egin baitzituen herrialde hartako kostaldean.\nLurrikararen ondorioz ehundaka izan dira bizia galdu duten pertsonak, milaka zauritu daude, eta oraindik inork ez daki zenbat dauden hondakinen azpian. Lurrikara izan eta hurrengo 24 orduetan 200 erreplika inguru izan dira eta tragedia horren ondorioz Ekuadorreko gobernuak salbuespen egoera deklaratu behar izan du, 60 egun iraungo duena.\nGurutze Gorriak argitara emandako datuen arabera, herrialde hartan 70.000tik 100.000 pertsona inguru dira laguntzaren bat behar izango dutenak. Lurrikara sortu zen lekutik Ekuadorreko punturik hurbilenera bitarteko tarte hori zeharo txikituta geratu denez, bizirik ateratzea lortu izan dutenen gauzarik premiazkoenak ura, janaria eta ostatua dira.\nEspainiako Gurutze Gorria elkar lanean ari da Ekuadorrekoarekin izandako kalte eta galera guztiak zenbatzeko eta premiarik larrienak zeintzuk diren ikusteko. Horregatik, hiritar guztiei dei bat egin die kaltetuei laguntzeko, horretarako zabaldu dituen banku-kontu horietako batean diru-transferentziak eginda. Hona hemen kontu horien zenbakiak:\nHondamendi naturaletarako urteko partida\nEibarko Udalak, urtero, bere Aurrekontuetan, “Hondamendi naturaletarako diru-emaitzak” izeneko partida bat izaten du Gizarte Elkartasuneko Proiektuak programaren barruan. Zenbateko hori banatzen joaten da urtean zehar sortzen diren premia puntual horiei erantzuteko, munduko edozein lekutan premia dagoenean erantzuteko. Ekuadorri emandako laguntza hau 2016. urtean ematen den aurreneko laguntza da.\nJoan zen urtean, 2015ean, Eibarko Udalak 3.000 euroko diru-laguntza bat bidali zuen Nepalera, lurrikarak 2.000 hildakotik gora eragin zituen herrialdea; Mediterranioko migrazio-krisialdian laguntzeko 2.000 euro eman zituen eta beste 2.000 eman ziren, Tinduf-eko kanpamenduetan, euriteen ondorioz, errefuxiatu sahararrek bizitzen ari ziren egoera latzari aurre egiten laguntzeko.\netiketak: Laguntza humanitarioa, Eibar-Ermua Gurutze Gorria, Ecuador, Eibarko Udala


Ganar una infancia dokumentala | BBK Family\n2021, apirila, 19 2021, apirila, 16\nHaurren Tratu Txarren aurkako Nazioarteko Eguna apirilaren 25ean izaten da munduan haurren eta nerabeen eskubideak sustatzeko eta tratu txarrek haurrengan dituzten ondorioez gizarteari kontzientzia harrarazteko. Egun hori dela eta, apirila HAUR ETA NERABEEI TRATU ONA emateko hilabete bihurtu gura izan dugu BBK Familyn.\nGainera, apirilaren 15ean, Haurrak eta Nerabeak Indarkeriaren aurrean Babesteko Lege berria onartu da. Lege horrek luzatu egin du delitu jakin batzuen (adibidez, abusu edo erasoen) preskripzio-epea, biktimari gertakariak prozesatzeko eta salaketa prestatzeko denbora emateko beharrezkoa zena, eta Ongizate eta Babes koordinatzailearen figura sartu du nahitaez heziketa-zentro guztietan, beste neurri batzuen artean.\nBeraz, tratu onari buruzko sentsibilizazio-proiektu honi hasiera emateko, “Ganar una infancia” (Haurtzaroa irabazi) dokumentala, BBK Familyk eta Athletic Fundazioaren Haurren Babeserako Aterpe programak bultzatua, proiektatu da gaur BBK Salan. Programa horretan, haurrei eta nerabeei ematen zaien tratuari dagokionez gizartean zer huts egiten ari den jorratzen da, eta zelan eraikitzen den Haurrentzako eta Nerabeentzako Tratu Ona, osasun, hezkuntza, familia, kirol, aisialdi eta denbora librearen eremuko esperientzia handiko profesionalen eskutik. Dokumentalean, umeak eta nerabeak tratatzeko elementu fisikoen garrantzia azaltzen da, baita helduek izan behar dituzten gaitasunak, jarrerak, portaerak eta balioak ere.\nProiekzioan izan dira: Iñigo Zubizarreta, Gizarte Ekintzako zinegotzi laguntzailea; Oihane Agirregoitia, Herritarren Arreta eta Partaidetzako zinegotzia; Itxaso Erroteta, Gazteria zinegotzia; Teresa Laespada, Gizarte Ekintzako diputatua; Beatriz Nuin, Osasun Sailean osasuna sustatzeko arduraduna,; Andoni Llosa, Bizkaiko Foru Aldundiko kirol-zerbitzuetako teknikaria; Maite Alonso, Eskola Kontseiluko presidentea; eta Elena Ayarza, Ararteko Haurren Saila; baita EDE Fundazioko eta Bidegintza koop-eko ordezkariak ere.\nBBK Family-tik eskertu gura dugu Yelena Grigorenko errealizadorearen beharra, baita dokumentalean agertu diren guztien parte-hartzea ere, zehatz esanda honako hauek izan dira: Ana Saenz Totorikaguena, erizaina; Itziar Fuente de la Diez, Osakidetzako pediatra; Ander Isasi, Getxoko Aixerrota Institutuko irakaslea eta waterpolo jokalari eta entrenatzaile izandakoa; Danel Elezkano, pilotari profesionala; Auria Diharce, Mara-Mara hazkuntza eta familientzako gunekoa; Mari Mar Herranz, Osotu-Lanbarri ikastetxeko zuzendaria; Iraia Sebastián, Lehen Hezkuntzako irakaslea; Iratxe Estebaranz, Osotu-Lanbarriko pedagogoa; Aitziber Juaristi, Athletic Klubeko Emakumezkoen Euskal Ligako entrenatzailea eta Athletic Fundazioko proiektu-teknikaria; Gontzal Suances, Athletic Fundazioko proiektu-teknikaria; eta Iñaki Alonso, Athletic Fundazioaren Haurrak Babesteko ‘Aterpe’ programaren arduraduna. Dokumentala YouTuben ikus daiteke.\nHaur eta nerabeei tratu ona emateko jardunaldiak\nOndoren, apirilaren 20an eta 21ean, “Haur eta Nerabeei Tratu Ona” emateari buruzko jardunaldiak egingo dira online, eta Pepa Horno psikologoa (haurtzaroan eta babesean espezializatua) eta Francesco Tonucci psikopedagogoa (Haurrekiko Tratu Onean aditua) izango dira bertan. Era berean, EAEn nahiz erkidegotik kanpo hainbat arlotan (hala nola osasunean, familian, hezkuntzan eta kirolean, aisialdian eta denbora librean) izandako esperientziak azalduko dira.\nGainera, apirilaren amaieran BBK Family Learning gurasoen trebetasunak hobetzeko doako prestakuntza- eta ikaskuntza-plataforman, honako online ikastaro hauek izango dituzte eskura familiek: “Zelan sortu familia emozionalki segurua zure seme-alabentzat” eta “Tratu ona kirol arloan. Familien eginkizuna”.\n“Ganar una infancia” trailerra\n“Ganar una infancia” dokumental osoa\nKategoriak BBK Family Etiketak Athletic Fundazioa, dokumental, Tratu Ona Bidalketen zehar nabigatu


Espainia eta bere erakarpen ekonomikoa | Consumer\nEspainia eta bere erakarpen ekonomikoa\nKontinenteko herritar gehienek Espainia aukeratuko lukete bizitzeko, beste lan-horizonte baten bila migratu beharko balu.\nEgilea: Egilea Maria Sol Fabi\nEspainiarrak gero eta hobeto ikusten dira: beren ekonomiaren sendotasunean konfiantza dute eta etorkizunaren ikuspegi positiboa dute. Baikortasun hori ez da oharkabean pasatu kontinenteko gainerako herritarrentzat, herriari begira jarri baitira, haien hazkundea eta merkatua nabarmenduz, gero eta erakargarriagoa baita. Hori dela eta, europar gehienek Espainia helmuga gisa hautatuko lukete beren jatorrizko lekutik alde egin behar izanez gero, lan-horizonte berri baten bila.\nHala berresten du Estatu Batuetako Financial Times egunkariak argitaratutako azterlan batek, Europako biztanleek immigrazioaren eragin ekonomikoari buruz duten pertzepzioa islatzen duenak. Ondorio horietara iristeko, kontinenteko bost herrialdetako (Erresuma Batua, Frantzia, Alemania, Italia eta Espainia) 6.500 pertsona baino gehiago kontsultatu ziren lan-arrazoiengatik migratzeko orduan dituzten lehentasunei buruzko inkesta batean. Erantzunen arabera, Europako herritar gehienek Espainia ‘ekonomikoki erakargarria’ den herrialde gisa ikusten dute.\nBere herrialdearen oraina eta etorkizun ekonomikoa ebaluatzerakoan, espainiarrak baikorrenetakoak izan ziren. Erdiek erantzun zuten bizi-baldintzak gero eta hobeak direla, eta joera horri eutsiko zaiola uste zuen. Etorkizuneko ‘konfiantza’ horri esker, immigrazioari buruzko ikuspegi lasaiagoa izan zuten: %42k uste du atzerriko herritarrak etortzea ona dela ekonomia nazionalerako. Argitu behar da espainiarrak legezko immigrazioaren alde bakarrik daudela. Hori dela eta, %71k uste du beharrezkoa dela mugako kontrolak areagotzea eta Afrikatik datorren legez kanpoko immigrazioa geldiaraztea.\nKopuru horiek Europako beste herrialdeetakoak baino askoz handiagoak dira, immigrazioari askoz mesfidantza handiagoa ekarri baitzioten. Adibidez, Britainia Handian eta Frantzian, %19k bakarrik uste zuen etorkinek eragin positiboa zutela beren herrialdeen garapenean.\nEuropar Batasunean sartu zenetik izandako hazkunde ekonomikoa (21 urte lehenago), etorkinentzako harrera ona eta atzerritarren laneratzeko aukerak izan dira, besteak beste, Espainia lan egiteko emigratu behar izanez gero europarrek kontuan hartzeko lehen aukera gisa jarri duten arrazoietako batzuk. Inkestatutakoen %17k esan zuen Espainiara etorriko zela profesionalki garatzeko; Britainia Handia lehentasunen bigarren lekuan geratu zen, botoen %15arekin; Frantzia hirugarrena izan zen, kontsultatutakoen %11k aukeratua.\nEspainiak auzotarren aurrean duen irudi ona, biztanleen pertzepzio baikorrean ez ezik, ekonomiaren azken datuetan ere oinarritzen da. Autonomia Erkidegoen Lan Adierazlearen arabera (ILCA), joan den urte osoan 2.772.000 atzerritarrek lan egin zuten, kopuru historiko bat, eta ia lanpostuen %14 bete zuten.\n2006an sortu ziren 687.500 enplegu berrietatik, bi heren etorkinei esleitu zitzaizkien. Gainerako 228.300 lanpostuak espainiarrek hartu zituzten. Hau da, aurreko aldi horretan atzerritarren okupazioa Espainiako herritarrena baino 15 aldiz handiagoa izan zen. Hala ere, eta joera positibo hori izan arren, lanik gabeko langile etorkinen kopurua 100.000 pertsona baino gehiago hazi zen, eta, beraz, gizarte-talde horretako langabeen kopurua 372.000 izan zen Espainiako langabeen %20,5.\nEz da harritzekoa, beraz, Lan eta Gizarte Gaietako Ministerioaren arabera, Gizarte Segurantzan afiliatutako etorkinen kopurua 23.000 inguru hazi izana (aurreko hilean baino %1,28 gehiago). Erregimen horretan inskribatutako atzerritarrak, guztira, milioi eta erdi baino gehiago dira (1.847.000). Urtarrilaren amaieran sisteman enplegatutako etorkin guztietatik, milioi erdi baino gehiago EBko herritarrak ziren eta 1.200.000 baino gehiago EBkoak ez ziren. Herrialdeka, Errumaniatik, Portugaletik eta Italiatik heldu ziren etorkin europar gehienak (173.198, 72.349 eta 58.321 afiliazio, hurrenez hurren). Atzerago, britainiarrak eta bulgariarrak (55.775 eta 45.312) eta alemaniarrak eta frantsesak (40.980 eta 38.929). Erregistro baxuenak Estonia (303 okupatu), Malta (185), Luxenburgo (103) eta Zipre (59) dira.\nEtorkin gehien erabiltzen dituzten sektoreak\nGizarte Segurantzan afiliatutako hamar atzerritarretik zazpik Araubide Orokorrean kotizatzen dute. Horren barruan, lau langile etorkinetatik bat eraikuntzan erabiltzen da (376.732 pertsona). Sektore horretatik kanpo, gizarte-segurantza ordaintzen duten atzerritarrak ostalaritzan, higiezin-jardueretan eta merkataritzan kontzentratzen dira, guztizkoaren %15,7, %15,4 eta %14,4, hurrenez hurren.\natzerritarrak Espainia espainiarrak herritarrak inmigrantes-eu


Añanako Gatz Harana, gatzaren paisai kultural eta naturala da, 7.000 urtetik gorako historia duena eta bisitari guztien eskura dagoena.\nBisita egokituari esker, edozein elbarritasun-mota duten pertsonek bereziki diseinatutako ibilbidea egin dezakete, esperientzia osoa gozatu ahal izateko: gatzagen zaharberritzearen prozesua ezagutu, gatza zergatik eta nola ekoizten den ulertu, tokiko flora eta fauna paregabea aintzat hartu, eta Spa gaziaren atalean bere gaitasun terapeutikoez gozatu ahal izango dute.\nGainera, baditugu bi bisita egokitu ezberdinak, bata mugimendu elbarrituentzat eta bestea, ikusmen elbarrituentzat.\nIkusmen elbarrituentzat prestatu dugun bisitan, bereziki diseinatu dugun ibilbide baten bitartez bizi ahal izango du erabateko esperientzia: bisitaria barneratu ahal izango da Gatz Haranean, bere soinuez eta giroaz inguratu ahal izateko. Behin barnean, ukimenaren bitartez erabiltzeko diseinatu dugun maketari esker, bisitariak ezagutu ahal izango du inguruan daukan arkitektura bitxia eta gatzaren ekoizpen prozesua. Ezagutuko du baita ere elkar-eraginaren bitartez, ur gaziaren jatorria eta bere sistema hidrikoa.\nMugimendu elbarrituentzat prestatu dugun ibilbidea 200m inguruko luzeera dauka. Ontziraketa lantegitik hasita, bisitaria ezagutu ahal izango du Añanako Gatzaren sekretuak eta zein sukaldari internazionalek bermatzen dute munduan dauden gatz hoberenetariko bat. Gure helmuga, bista bikainak dauzkan plataforma bat, non sekulako ikuspuntua gozatu ahal izango du, munduan dagoen paisai kultural paregabe honen bitartez liruratu ahal izateko\nHelduak: 6,5 €\n7-12 urtera bitarteko haurrak: 2,50 €\n0-6 urtera bitarteko haurrak: 0 €\nBisita hau El Tornoko sarreran abiatzen da, herri erdian, zeharbide ondoan, eta ez Bisitarien Zentroan. Jarri gurekin harremanetan xehetasun gehiago jasotzeko eta joan-etorri deserosoak saihesteko.\nErreserbatu zure bisita egokitua


IKT GARAPEN HISTORIKOA\nSareen hedapena, libe eta eider by LIBEZALLA30 280 views\n1. IKT GARAPEN HISTORIKOA\n2. Aurkibidea 1. Garapen historikoa 2. Ordenagailuen belaunaldiak 3. Bitxikeriak\n3. 1.- Garapen historikoa a) ABAKOA: lehengo Informatika asmakizuntzat munduan hartzen da. Batuketak, kenketak, biderkaketak eta zaitiketak egiteko balio du, hau da, kalkuluak egiteko. b) PASKALINA: 1633-1662. urteetan Pascalek tarte mekaniko hau asmatu zuen. Zenbakidun gurpila zeukan kalkulagailua zen eta engranajez mugitzen zen.\n4. c) JACKUARD TELARRA: telar mekaniko bat da eta Joseph Marie Jacquard-ek asmatu zuen 1801. urtean. Ehungintzan oinarritzen zen, baina gaur egungo sistemen antzekoa zen.. Lehenengo programaziotzat hartzen zen. Xafla zulatuak erabiltzen ziren.\n5. d) BABBAGE MAKINA: Charles Babbage britainiarrak 1882. urtean makina hau egin zuen. Honek ikusi zuena izan zen, jendeak akats asko egiten zituela taulak egiterakoan, beraz hau berriz ez gertatzeko makina hau asmatu zuen.\n6. e) MARK I, II, III: Harvard unibertsitateko Howard H. Aiken eraiki zuen ordenagailu hau 1944. urtean. Seinale elektromagnetikoak ematen zituen alde mekanikoak mugiarazteko. Makina hau oso geldoa zen, baino kalkulu zailak egiten zituen.\n7. f) ENIAC: Izugarri handia den makina hau Pensilvaniako Unibertsitatean eraiki zen. 167 m2 okupatzen zituen eta 17.468 balbula elektronikorekin egiten zituen operazioak. • 17,468 tubo • 72000 beraizko diodo • 1500 rele • 70000 resistentzia • 10000 kondentsadore • 5 milioi soldadura\n8. 2.- Ordenagailuen belaunaldiak Ordenagailuen historia bost belaunaldietan banatzen da. Belaunaldi bakoitzean aurrerapen teknologiko bat suertatzen da, asmakizun bera, pixka bat gehiago garatzen da, hau da, tamainari begiratuz, txikiagotzen da eta energia gutxiago behar du. Gainera, azkarrago lan egiten du.\n9. 1. BELAUNALDIA: UNIVAC1etik 1958ra arte. Etapa honetan erreleak eta huts tutuak erabiltzen zituzten. Oso handiak ziren eta kontsumo handiarekin. Errele bakoitzeko bi gela handi beharrezkoak zituen.\n10. 2. BELAUNALDIA: 1958.urtean zirkuito transistoreak erabili zituzten huts tutuak ordezkatzeko. Kontsumo txikiagoa, tamaina txikiagoa eta pogramazioarekin lan egiten hasi ziren.\n11. 3. BELAUNALDIA: 1964. Urtean zirkuito inpresoak ordezkatu ziren zirkuito integratuekin, txipak ziren. Horrela, tamaina txkiagoa zen, eta kontsumoa ere txikiagotu zen. Integrazio handiagoa.\n12. 4. BELAUNALDIA: 70- ko hamarkadan hasi zen memoria elektronikoekin. Abiadura handiagotu zen eta tamaina txkiagotu. Txip bakar batek 64.000 bits zituen eta horren ondorioz, kapazitate handiagoa edukitzea baimentzen zuen. PC-ak sortu.\n13. 5. BELAUNALDIA: 90-ko hamarkadaren amaieran mikrokonputadorearekin eta ordenagailu pertsonalekin segitzen da. Mikroprozezadoreak txip bakar bat admititzen du. Gaur egungo, mikrokonputadorea 4Mb eta 32Mb memoriakoak daude. Etxeko Pc-ak gehiago garatu zituzten.\n14. 3.- Bitxikeriak 1. Ada 2. Erregistradora 3. Antikythera\n15. ADA: Ada, bere garaian, etorkizunaren bisio bat izan zuen. Bisio horretan informatikarekin zer gertatuko zen ikusi zuen. Programazioaren hizkuntza batek bere izena darama. Microsoft Window-sen sistema eragilearen lizentziaren ziurtagirietan agertzen da Adaren aurpegia.\n16. ERREGISTRADORA: Lehenengoak, rodillo batekin eta engranaje konplexu batzuekin lan egiten zuten, geroago mekanizatu ziren, gaur egungoetara ailegatu arte. Lehenengo erregistadora 1883 an asmatu zen.\n17. ANTIKYTHERA: 1900 urtean aurkitu zen Rodas uhartean, Egeo itsasoaren barnean. Esaten da kristo aurretik 80. mendean eraiki zela eta kalkuluak astronomikoak, zehaztasunez egiteko balio zuen. Izarren, ilargiaren eta eguzkiaren mugimendua kontrola zezaketen. Mendebaldeko lehenengo komputarotzat hartzen da.\n18. Egileak Eider García Libe De La Puente\nSareen hedapena, libe eta eider


EUSKADI.-Bizkaiko Diputazioak 800.000 euro inbertitu ditu goi mailako prestakuntza duten 21 lagun erakarri eta berton geratzeko\nBizkaiko Foru Aldundiko Lan eta Trebakuntza Sailaren menpeko Bizkaia:xede elkarteak 2008an antolatu zuen diru-laguntzen laugarren edizioan 21 pertsona atera ziren onuradun, aurkeztutako 114 hautagaietatik. Kopuru horretatik, dozena bat bizkaitarrak dira, eta gainontzekoak, hainbat herrialdetakoak, hala nola Suedia, Erresuma Batua, Alemania, Suitza, AEB, India, Italia eta Espainiakoak.\nEdiziora hautagai asko aurkeztu zirenez -2007an baino %34 gehiago-, Bizkaiko Foru Aldundiak programarako 809.130 euroko diru-zuzkidura jartzea erabaki zuen. Ekimen honen bidez, adimendunek alde ez egitea, talentu berriak fitxatzea eta joan zirenak itzultzea lortu nahi da.\nForu erakundeko arduradunek azaldu dutenez, ekimena Bizkaian dauden enpresa, zentro teknologiko, ikerketa talde, unibertsitate, elkarte eta fundazioentzat da, eta helburua Bizkaiko ikertzaileen eta enpresen egoera hobetzea da.\nTalentuak erakartzeaz gain, lehentasunezkoa eta funtsezkoa da profesional eta ikertzailerik onenak Bizkaian geratzea. Nabarmentzekoa da Bizkaiko Foru Aldundiak 2,5 milioi euro baino gehiago inbertitu dituela orain arte antolatu diren lau deialdietan. Laguntzen onuradunak 54 izan dira: lehenengo deialdian sei, bigarrenean zortzi, hirugarrenean 19, eta azken deialdian, 21, kanpoko hautaketa-prozesu baten ostean, adierazi du Bizkaiko Lan eta Trebakuntza Saileko diputatua den Eusebio Larrazabalek.


60. hamarkadako hazkunde demografiko eta urbanistikoari buruzko ikerketa\nUdal Liburutegiak lanean jarraitzen du Bertako Bilduma proiektua garatu eta sendotzeko, horri esker Ermuko historia ezagutzen eta horretan sakontzen laguntzen duelako. Hori horrela, 1960. eta 70eko hamarkadetan herrian izandako hazkunde urbanistiko eta demografikoaren inguruko ikerketa bat egiten hasi berri dira zerbitzuan. Ikerketaren buru da, abenduaren amaiera lanean hasi zen geografoa, berriki abian jarri izan dugun Enplegu Planean kontrataturikoa.\n“Ikerketa historiko honek, Ermuan 1960 eta 1980. urteen artean izandako boom demografiko eta garapen urbanistiko azkarraren arteko erlazioa ulertzen lagunduko digu. Hasierako fasean aurkitzen gara orain eta iturri ezberdinetatik informazioa biltzen gabiltza: liburutegiko Bertako Bildumatik, datu estatistikoetatik, udal artxibategiko dokumentazio teknikotik… Horrela, garai horretako egoera eta beharren inguruko pista batzuk aurkitu ditugu eta honek, ikerketarako bide berriak zabaltzen dizkigu” baieztatu du ikerketaren arduraduna den Itziar Sapsootham-ek.\nDatu bilketa eta iragazketa fasearen ondoren, hauen analisia eta diagnosia egingo da eta txostena idatzi. Honekin batera, mapa sorta bat landuko da bilakaera urbanistikoaren eragin-faktoreak zeintzuk izan ziren eta nola garatu ziren hobeto ulertzeko, ez litzatekeelako zuzena berau soilik 60. hamarkadako immigrazio masiboari egoztea.\nAmaierako dokumentua, Bertako Bildumara gehituko da eta eskuragarri egongo da gaian interesa duten edota Ermuko azken hamarkadetako historiari buruz gehiago jakin nahi duten pertsona guztientzat.\nItziar Sapsootham, Geografian Lizentziatua da eta Lurralde Antolamenduan eta Geografiako Informazio Sistemetan aditua. Ikerketan nahiz liburutegi publikoetako funtzionamenduan dauka eskarmentua eta hurrengo sei hilabeteetan zehar, liburutegiko taldekide berria izango da.


Txerria partitzerakoan "odolkiak ordainetan" - Ahotsak.eus\nTxerria partitzerakoan "odolkiak ordainetan" <p>"Odolkiak ordainetan" esamoldea etxe guztietan erabiltzen zuten. Txerria hildakoan gehiena partitzeko izaten zen. Txerria non hiltzen zuten gogoratzen du. Lan horretarako harakina etortzen zen. Guardia Zibilek beraien etxea maite zuten bertan janaria ematen zitzaielako.</p>\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ALK-005-029 kodeko bideoa nahi duzula aipatzea: ahotsak@ahotsak.eus\n"Odolkiak ordainetan" esamoldea etxe guztietan erabiltzen zuten. Txerria hildakoan gehiena partitzeko izaten zen. Txerria non hiltzen zuten gogoratzen du. Lan horretarako harakina etortzen zen. Guardia Zibilek beraien etxea maite zuten bertan janaria ematen zitzaielako.\nGaia(k): Lanbideak » Polizia , Politika » Gerraostea eta Francoren diktadura » Ekonomia gerraostean , Baserria » Baserriko lanak » Abere-hiltzea , Ohiturak eta bizimodua » Kontakizunak eta sinesmenak » Esaerak\nGernika gorriek erre omen zuten\nGerraostean ez zuten goserik izan\nApaizarentzat txerriki onenak


Hernaniko Altzueta sagardotegiak irabazi du Foru Aldundiaren Gipuzkoako XVI. Sagardo Lehiaketa - Sagardoaren Lurraldea\nEka 3, 2017 Lehiaketak, Sagardoa 0 comments\nFraisoroko dasta-panaleko kideek erabaki dute zein den 2017ko Gipuzkoako sagardo onena.\nGipuzkoako Foru Aldundiaren Sagardo Lehiaketaren XVI. edizioaren finala gaur eguerdian egin da Donostiako Gastronomiazko Euskal Anaiartean. Aurten, Gipuzkoako hemezortzi udalerritako hogeita bederatzi sagardotegik eman zuten izena, eta gaurko lehian 6 sagardotegi finalistak parte hartu dute: Aburuza, Atzueta, Etxeberria, Gartziategi, Gaztañaga eta Sarasola. Aldundiko Fraisoroko dastagunean ikasi eta diplomadun diren dastatzaileek osatutako epaimahaiak aukeratu du irabazlea. Hau izan da epaimahaiaren emaitzaren araberako sailkapena:\n1. Altzueta sagardotegia: 82 punturekin.\n2. Aburuza sagardotegia: 80 punturekin.\n3. Sarasola sagardotegia: 70 punturekin.\nAurtengo lehiaketako sagardogile irabazleak 3.000 euro eta txapela eskuratu du. Bigarren sailkatuak 1.500 euro, eta hirugarrenak, berriz, 1.000 euro. Lehen hiru irabazleek eskala ezberdinetara egina dagoen Donostiako Bidarte baserriko “Garralea edo karreto barrika” ezagunaren erreplika bat eskuratu dute. Sagardo Lehiaketaren “Foru Aldundiaren” sari nagusia Ainhoa Aizpuru, Ekonomia Sustapena, Landa Ingurunea eta Lurralde Orekako diputatuak eman du. Lehendabiziko hiru postuetan sailkatuan izan ez diren finalistek, diploma bana jaso dute.\nLehiaketako parte-hartzaileen sagardotegietako kupeletatik edo barriketatik hartu ziren laginak eta horiek Fraisoroko laborategian aztertu zituzten. Aurtengo sagardoetan 15 parametro neurtu dira, baina analitika fasean lau bakarrik hartu dira kontuan: azidotasun lurrunkorra, azukrerik gabeko guztirako estraktu lehorra, metanola eta glukosa-fruktosa. Sagardotegi bakoitzak aukeratzen zuen zein upeletatik hartu behar zen sagardoa eta bakoitzetik hamahiruna botila hartu ziren. Apirilean jaso ziren botila horietatik bina Aldundiko Fraisoro laborategira bidali ziren aztertzera. Etiketa berdinak jartzen zaizkie botila horiei dastatze fasean identifikatuak izan ez daitezen.


ospaketa / ospakuntza\nospakizun [892 agerraldi, 115 liburu eta 414 artikulutan] 1 iz ospatzea; zerbait ospatzeko antolatzen den ekitaldia edo jaia. ik ospaketa; ospakuntza.\nElizkizunak, ospakizunak, mendeurrenak, jokoak, jaiak, [...]. Askoren artean «Rataplan» - 19. orr.\nDanborrada, jai eta ospakizun bezala, XIX. mendearen erditik aurrera sendotu bazen ere, [...]. Askoren artean «Rataplan» - 41. orr.\nUzkudunen ospakizun horretara etorriko diren kaballeru batzuk kriminalak izango dituk. Bernardo Atxaga «Soinujolearen semea» - 211. orr.\nJokoen ospakizun horietan hiritarrak beren emazte eta umeekin denbora luzean egoten dira leku berean eserita. Santiago Iruretagoiena «Arkitekturaz hamar liburuak» - Vitruvio - 2230. orr.\nMinistroak, bertzalde, baimena zuen, igandean, gazteluko kaperan egiteko afariaren ospakizuna. Aingeru Epaltza «Mailuaren odola» - 246. orr.\nHamar eguneko ospakizunak prestatu zituzten haren omenez. Patxi Zubizarreta «Mila gau eta bat gehiago» - Anonimoa - 74. orr.\nZoazte atseden hartzera; arratsean ospakizuna dugu. Juan Garzia «Hamlet» - William Shakesperare - 80. orr.\nAmaitu dira jaiak, amaitu ospakizunak eta ikuskizun miragarriak. Edorta Jimenez «Hemingway eta euskaldunak zerbitzu sekretuetan» - 43. orr.\nUrteurrenaren kariaz, ospakizun ugari antolatu dira azken egunotan heroiaren izena duten plaza eta hiribide nagusietan. Jon Arretxe «Ekialdeko mamuak» - 26. orr.\nOspakizun haiek alderantzizko eragina zuten nigan: nahigabea eta malenkonia nagusitzen zitzaizkidan. Rafa Egiguren «Mentxakaren aitorpena» - Jose Ramon Goikoetxea - 179. orr.\nHor finkatu baitzen ospakizun guztien egutegia. Pello Zabala «Naturaren mintzoa» - 222. orr.\nUbanbe aurkeztu beharra zegoela munduaren aurrean, eta ospakizun bat egingo zutela kazetarientzat. Bernardo Atxaga «Soinujolearen semea» - 346. orr.\nEz nuen ospakizunetan parte hartzeko asmorik. Joxean Agirre «Romain zen bere izena» - 171. orr.\nBaina ez nago ospakizunetarako. Urtzi Urrutikoeetxea «Auzoak» - 93. orr.\nOspakizun on baterako ez zegok Vega Sicilia bezalakorik. Iban Zaldua «Gezurrak, gezurrak, gezurrak» - 68. orr.\nOroitarriari estalkia kendu eta inauguratu behar zuten goizean, ospakizun berezi bat egin zen Bigarren Hezkuntzako Nesken Mendebaldeko Ikastetxea-edo zeritzon leku batean. Oskar Arana «Brooklyngo erokeriak» - Paul Auster - 175. orr.\nUrtero legez ospakizun xumea egin zitzaion atzo, eguraldia lagun. Berria - Ekonomia 2004-06-19\n-Gauean gertatu zen onena, ospakizun luze bezain xarmagarriaren amaiera aldera. Jon Arretxe «Larunbatak» - 79. orr.\nEz du ospakizun handirik egingo bi ardirekin. Oskar Arana «Lotsaizuna» - John Maxwell Coetzee - 164. orr.\nOspakizun handirako prestatua dagoen lekura iristean, kardinal, gotzain eta abadeen multzo goresgarria Aita santuaren inguruan kokatzen da. Askoren artean «Asisko Frantzizko, Asisko Klara» - 263. orr.\nOspakizun santua amaitu zenean, andrea etxera itzuli zen, barrena pozik eta begiak argitan. Askoren artean «Asisko Frantzizko, Asisko Klara» - 862. orr.\nHasiera batean ospakizun anfetaminiko-kokainomanoa izango zela erabaki genuen. Sonia Gonzalez «Ugerra eta kedarra» - 155. orr.\nHerriaren Etxea inauguratzeko ekitaldirako gonbidapena zen, ospakizun egitarauarekin batera. Koldo Biguri «On Camillo» - Giovanni Guareschi - 156. orr.\nBilkura berezi bat egin da jakin-arazteko nolako ospakizun-saila akulatuko den ondoko egunetan. Herria 2003-01-21\nGaur ospakizun eguna dugu, ez sesiorakoa! Unai Iturriaga «Berandu da gelditzeko» - 222. orr.\nUrteurrenen ospakizun ekitaldietan, hots, okasio berezietan. Berria - Harian 2006-01-28\nOspakizun otorduaren osteko zurrunaldi berbatsuan zeuden laurak, normalean baino kalaka animatuagoan. Komunista izaten segitzen dinat nolabait, eta oraindik ere ospakizun lege loriatsuenak gordeak zauzkanat beharginek boterea hartuko duten egunerako. Josu Landa «Odolbildua» - 127. orr.\nNahiz eta ez aitortu, ospakizun airea zerion bidaiari. Xabier Montoia «Baina bihotzak dio» - 105. orr.\nMintzaldia bukatu zela eta herri-ospakizunak hasita zeudela. Koldo Biguri «On Camillo» - Giovanni Guareschi - 296. orr.\nEmaztearen hileta ospakizuna amaitu zenean, [...]. Patxi Zubizarreta «Mila gau eta bat gehiago» - Anonimoa - 198. orr.\nAzaroaren 27 an, Eibarren, Mogelen mendeurren-ospakizuna. Herria 2002-11-21\nMerezi du oroitzapen ospakizun horien kariaz idatzi edo argitaratutako lanak aipatzea: [...]. Askoren artean «Rataplan» - 52. orr.\nBadakigu urtarrilaren 20ko jaia eta hartan egiten ziren musika ospakizunak Inauteriaren atariko bat baizik ez zirela. Askoren artean «Rataplan» - 43. orr.\nOhore eta goresmen ospakizun horietan parte hartuko duten guzieri. Herria 2004-06-10\nBehin, barau-egunez, Jaunaren kultu-ospakizun batean zeudela, Espiritu Santuak honela esan zien: [...]. Elizen arteko biblia Eg 13,2\nBerdin, udaberriko ekinoziotik 40ra, Beltaine, maiatz-leheneko su-festa eta argi-ospakizun handietako haietan. Pello Zabala «Naturaren mintzoa» - 426. orr.\njai eta ospakizun (3); ospakizun bateratuak (3); ospakizun berezi (8); ospakizun bereziak (7); ospakizun eguna (8); ospakizun egunak (3); ospakizun ekitaldia (3); ospakizun ekitaldiak (3); ospakizun ekitaldian (3); ospakizun gisa (3); ospakizun handi (4); ospakizun handia (4); ospakizun handietan (4); ospakizun handirik (3)\nospakizuna egin (3); urteurrenaren ospakizuna (3)\neguneko ospakizunak (4); ospakizunak egin (4); ospakizunak egiten (3); ospakizunak hasi (4); sainduko ospakizunak (3); urteurrenaren ospakizunak (3); urteurreneko ospakizunak (3)\ninaugurazioko ospakizunean (3)\neguneko ospakizunetan (3); hileta ospakizunetan (4); ospakizunetan parte hartu (6); ospakizunetan parte hartzeko (8); urteurreneko ospakizunetan (3)


Sexu abusuen kasuak artatzeko protokoloa sortzeko eskatu du Vatikanoak\nElizgizonek adingabeei egindako sexu abusuen kasuak artatzeko gida bat bidali behar izango dute gotzain-batzarrek Vatikanora urtebeteko epean.\nWilliam Levada kardinala Fedearen Irakaskuntzarako Kongregazioaren Prefektuak jakitera eman duenez, Vatikanoak gotzain-batzarrei eskatu die, gutun baten bitartez, elizgizonek adingabeei egindako sexu abusuen kasuak artatzeko protokoloa sortzeko. Gida hauek 2012ko maiatza baino lehen izan beharko dituzte prest.\nBehin Vatikanoak dokumentu hura jasota, aztertuko dute Benedicto XVI Aita Santuak ezarritako arau berriak (Sacramentorum sanctitatis tutela izenburupean bildutakoak) errespetatzen dituen. 2010eko maiatzean argitaratutako legedi berriak akusatuen aurkako zigorrak gogortu zituen eta 10 urtetik 20 urtera igo zuen delitu bat zigorrik gabe geratzeko epea.\nLevada kardinalak gogoratu duenez, sexu abusuen delitua egotzi ohi dioten apaiz bati elizako legedi berriak aurreikusten dituen neurriak ezarriko zaizkio tartean, bere lanaren betekizunean muga ezartzea edo behintzat, adingabeekiko harremana mugatzea. Elizako legearen arabera, zigorrik handiena dimisioa litzateke.\nHalaber, biktimei laguntza eskaintzea, akusatua ere errespetuz artatzea eta pertsonen pribatutasuna eta ospea gordetzearen garrantzia azpimarratu du. Zentzu honetan, herrialde bakoitzeko legedi zibila aintzat hartu behar dela gaineratu du.\nKardinalak gutun horren bidez adierazi duenez, biktimen testigantzak entzuteko eta izpiritualki eta psikologikoki laguntza emateko prest egon behar gara. Gainera, Benedicto XVI bere bidaietan zehar sexu erasoen biktimen lekukotasunak entzuteko prest egotean emandako eredua azpimarratu du. Levadaren hitzetan, salaketa jarri duen pertsona errespetatzea garrantzitsua da. Halaber, salatutako apaizak, salaketa jartzen duen lagunaren izena ez ezagutzeko eskubidea aldarrikatu dezake biktimak.\nInformazio gehiago:Eitb: Sexu abusuen kasuak artatzeko protokoloa sortzeko eskatu du Vatikanoak


Sustraiak botatzeko moduan | Kirola | Berria\nSustraiak botatzeko moduan\nOsasuna Espainiako Lehen Mailako taldea da jadanik, Albacetek Granadaren aurka galdu ondotik. Proiektua maila nagusian errotzea da gorritxoen hurrengo erronka. Sufrikarioa izan zen eliteko azken egonaldia, baina klubak oinarri dezentez sendoagoak ditu orain.\nOsasunako jokalariak, gol bat ospatzen, denboraldi honetako partida batean. JAGOBA MANTEROLA / FOKU\nTalde handien kontrako partiden glamourra. Derbien xarma. Mailari eusteko lehiaren zirrara. Horretaz guztiaz gozatu ahalko du Osasunak datorren sasoian. Izan ere, dagokion tokira itzuli da: Espainiako Lehen Mailara, bertan azkenekoz aritu eta bi urte geroago. Igandean kale egin arren —hutsean berdindu zuen Cadizen (Espainia)—, atzo mesedea egin zion Diego Martinez gorritxoen entrenatzaile ohiak zuzentzen duen Granadak, Albaceteri 0-1 irabazita. Emaitza horri esker, maila nagusiko talde da jada Osasuna. Atzo dagoeneko hasi ziren ospakizunak, eta gaur jarraituko dute, arratsaldean harrera egingo baitiete taldeko kideei Nafarroako Gobernuan (18:00) eta Iruñeko udaletxean (19:00).\nOraindik beste sari bat dute jokoan Bigarren Mailako maratoi luzean: lidergoari eutsi eta txapeldun izatea. Kontrara, saihetsezina da zaleentzat datorren sasoiari begira jartzea. Bada, geroari begira, kluba elitean sustraitzeko erronka ageri da gorritxoen ortzi-mugan. Igogailuarena egin dute azken bosturtekoan, eta orain, klubaren mendeurrenaren atarian, onenen artean egonkortzeko tenorea iritsi zaie. Ilusio eta gogorik ez zaie falta, ezta zuhurtzia eta bertigo puntu bat ere. Funtsean, oraindik presente dago Osasunak 2016-2017ko sasoian Lehen Mailan bizitako hondamendia. Zernahi ere, haren aldean bestelako sendotasuna dauka egungo proiektuak. Futbolean gauzak goizetik gauera aldrebestu daitezke, baina gaur-gaurkoz, konfiantza handia igortzen du Osasunak.\nOsasuna modu epikoan igo zen azkenekoz gorengo mailara: ligako azken jardunaldian sartu zen igoera fasean, Oviedori 0-5 irabazita eta aurkarien emaitzek laguduta. Ondoren, kanporaketetako lau neurketak irabazi zituen. Zaila da igoera bat gauzatzeko modu gozagarriago bat irudikatzea. Hori bai, hala igotzea ibili irregular baten isla ere bada, eta ez du berme handirik eskaintzen aurrera begira. Osasunaren kasuari erreparatuta, Nafarroako taldea seigarren sailkatu gisa igo zen Lehen Mailara. Alegia, bost talde izan zituen aurretik Bigarren Mailan. Egiazki, ez zegoen prest elitean lehiatzeko.\nOrain bai, ordea. Izan ere, orduko hartan ez bezala, alimaleko erregulartasuna erakutsi dute gorritxoek. Edonork sinatuko lukeen bilakaera izan dute: behetik gorako bidea egin dute, 27. jardunaldian lehen postua eskuratzeraino, eta, geroztik, tinko iraun dute bertan. Partida asko joko bizi eta dibertigarriarekin atera dituzte aurrera, eta, distira galdu dutenetan ere, topatu dute modua baleko emaitzak lortzeko. Ororen gainetik, talde lehiakorra izan da Osasuna, Sadarren batik bat: oraindik ez du bertan partidarik galdu, eta hamabost garaipen daramatza jarraian.\nPreseski, Sadar gotorleku bihurtzeko helburupean iritsi zen Osasunara Jagoba Arrasate. Luis Sabalza presidentearentzat, Iruñeko estadioan beti arnastu izan den giro itogarria berreskuratzea zen lehentasuna. Bada, tekla egokia sakatu du teknikari bizkaitarrak, talde irabazle bezain erakargarria sortuta. Estiloak ia emaitzen adinako garrantzia dauka, zaleak jokamolde bertikal eta erasokorra ikusteko desiratzen baitzeuden, Diego Martinezen gehiegizko zuhurtzia pairatu ondoren. Arrasatek erabat asebete ditu, epelkeria alde batera utzi, eta proposamen ausarta ezarrita.\nDNA gorritxoa du Berriatuko prestatzaileak, Enrique Martin Monrealek duen bezala. Arrizabalagakoaren esanetara igo ziren gorritxoak azkenekoz, eta haren gidaritzapean ekin zioten hurrengo sasoiari. Bi teknikariak dira oso maitatuak Sadarren, baina alde handia dago haien artean. Martin lege zaharreko teknikaria da: sendotasuna eta joko luzea lehenesten ditu, eta bizitasuna du ardatz. Arrasatek ere garrantzi handia ematen dio jokalariak motibatuta izateari, baina entrenatzaile nafarrak baino planteamendu landuagoa eta erasokorragoa dauka.\n2016-2017ko sasoian, Nafarroako taldeak hasiberriz josita jardun zuen elitean. Guztira 24 jokalarirekin hasi zuen denboraldia, eta horietatik hamar sekula Lehen Mailan jokatu gabeak ziren. Esperientzia falta atzeko lerroan nabaritu zen gehienbat. Defentsa guztiek ikusi zituzten gorriak —guztira 94 gol jaso zituen Osasunak, ia 2,5 partidako—, baina aparteko gurutze bidea ezagutu izan zuten Unai eta David Garciak. Lehen sasoia zuten onenen artean, eta taldearen ibili penagarriak irentsi egin zituen.\nHalako esperientzia batek suntsitu egin dezake jokalari hasiberri bat, baina atzelari nafarrak onik atera dira. Aurrerapauso handia eman dute sasoi honetan, eta urte askoan gorritxoen defentsa gidatzeko gai direla erakutsi. Haien inguruan, zaildutako jokalari multzoa dago: ohiko hamaikakoari begiratuta, Juan Villar eta Nacho Vidal ez beste, jokalari guztiek nahikoa eskarmentu dute gorengo mailan, eta aulkian, Xisco eta Lillok 160 neurketa jokatu dituzte elitean bien artean.\nUKITU BATZUEKIN ASKI\nNolanahi, jokalarien multzoaren inguruko analisia abuztu amaieran egin beharko da, behin udako merkatua itxita dagoenean. Taldearen bizkarrezurrari bere horretan eustea litzateke apusturik zentzuzkoena, baina ez da posible izango. Adibidez, Carlos Clercek hitzartua du fitxaketa Levanterekin. Halaber, Herrialde Katalanetako taldeak Ruben Garcia doan berreskura dezake sasoi honen amaieran. Rober Ibañez, berriz, Getafera itzuliko da, utzita aritu ondotik. Eta Unai Garciak lesio larria du. Hori horrela, lanik ez da faltako Iruñeko taldearen bulegoetan.\nHori bai, kirol zuzendaritza ez litzateke erotu beharko. Kalitatea kantitatearen aurretik jarri beharko luke, orain dela hiru denboraldi egin ez bezala. Orduan Petar Vasiljevic zen taldearen osaketaren arduraduna, eta hamalau jokalari fitxatu zituen orotara. Gehienen ekarpena hutsaren hurrengoa izan zen, eta Vasiljevicek kritika gogorrak jaso zituen eginiko planifikazioagatik —entrenatzaile lanetan bukatu zuen sasoia, zuzendaritzak Martin Monreal eta Caparros kargugabetu eta gero—.\nPorrot hori ikasgai gisa harturik, jokalari gutxi eta onak ekartzen ahalegindu beharko lirateke orain gorritxoak. Atzeko ezker hegalerako eta erdigunerako, euskarrirako, hegalerako eta aurrealderako jokalari bana ekartzea nahikoa izan liteke. Ruben Garciak taldea utziz gero, punta-erdirako norbait ere beharko litzateke.\nHaztegiaren aldeko apustuak goia jo zuen azken igoeraren sasoian. Itolarri ekonomikoak behartuta, Taxoaren hazitako jokalariek egin behar izan zuten tira gurditik. Alabaina, apustu hori lausotu egin zen Lehen Mailan, baita hurrengo sasoian ere, Diego Martinezen aginduetara. Arrasatek, ordea, klubaren filosofiarekin bat eginez, berriz ere uztarripean jarri ditu harrobiko jokalariak. Funtsezkoak dira Roberto Torres, Oier Sanjurjo, Unai Garcia, David Garcia eta Kike Barja, eta Osasuna B-k 2016an fitxatutako Luis Perea ere zeresan handia ari da ematen. Miguel Olabidek eta Endika Irigoienek, aldiz, agerraldi bakan batzuk baino ez dituzte izan. Lehenak geroz eta etorkizun gutxiago du Osasunan, bigarrenak ez bezala.\nElitean jarduteak beti ekartzen du haztegikoak zokoratzeko arriskua, baina ez du zertan hala izan. Gertuko ereduak baditu Osasunak frogatzen dutenak posible dela etxekoak ardatz harturik elitean anbizioz jardutea; Reala, kasurako. Aulkian Arrasate egonda, ez da ezusteko norabide aldaketarik egongo.\nURAK BARE DAUDE\nHiru urtean goitik behera aldatu da klubaren testuinguru instituzional eta ekonomikoa. Lehen Mailako azken egonaldian, Osasuna oraindik zor publikoa kitatu beharrean zegoen, eta, gainera, epaitegietan katramilatuta segitzen zuen. Osasuna auzia deritzonak eragindako lurrikara gogorrena igarota zegoen jada, baina eztandaren oihartzuna entzun zitekeen oraindik. Gainera, Osasunak Vasiljevici higiezinen negozio batean pilatutako zorrak kitatzen lagundu ziola jakin zen. Ondorioz, Sabalzak bozetara deitu zuen.\nOrain, ordea, egonkortasuna da nagusi klubean. Alor ekonomikoan, ez dauka zor publikorik, Sadar eta Taxoare berreskuratzeko zor etikoaz harago —Nafarroako Gobernuaren esku daude 2014an Parlamentuak Osasuna Legea onartu zuenetik—, eta, Sadar berritzeko hamasei milioi euroko proiektua martxan jarri berri duen arren, bideragarritasuna erabat bermatua du. Batez ere, Lehen Mailan 50 milioi euro inguru jasoko dituelako telebista eskubideen truke. Instituzionalki, berriz, bere agintaldiko garairik gozoenak ari da bizitzen Sabalza.


Nafarroako Comptos Ganbera | Parlamento de Navarra\nNafarroako Parlamentuak badu fiskalizaziorako organo tekniko bat: Nafarroako Comptos Ganbera, abenduaren 20ko 19/1984 Foru Legeaz arautua.\nComptos Ganberaren eginkizuna da Foru Komunitateko sektore publikoaren eta publikotzat jotzen diren funtsen kudeaketa ekonomiko eta finantzarioa fiskalizatzea. Horretarako, Nafarroako Gobernuak ekitaldi ekonomiko bakoitzaren ondoren aurkezten dituen Nafarroako Kontu Orokorrei buruzko txostena egiten du, lehenengo eta behin.\nEra berean, Nafarroako udal eta kontzejuen -eta haien menpeko erakunde edo entitateen- kontuei eta kudeaketa ekonomikoari buruzko txostenak egiten ditu.\nKontu Epaitegiari ere bidaltzen dizkio bere txostenak; izan ere, azken epaitegi horri dagokio funts publikoak erabiltzen dituztenek izan dezaketen kontabilitate-erantzukizuna galdatzea. Aholkuak ere ematen dizkio Parlamentuari, gai ekonomiko eta finantzarioetan.\nToki administrazioari buruzko Foru Legeak, bere aldetik, hauxe erabaki du: Comptos Ganberari dagokiola Nafarroako toki entitateen -eta haien menpeko erakunde edo entitateen- kontuak eta kudeaketa ekonomikoa kontrolatzea.\nGanberaren organo dira lehendakaria, auditoreak eta idazkari nagusia.\nNafarroako Parlamentuak aukeratzen du Comptos Ganberako lehendakaria, sei urteko agintaldirako. 2010ko otsaiaren 18an egindako bilkuran, Heliodoro Robleda Cabezas aukeratu zuen Comptos Ganberako lehendakari.\nGanberak hiru auditore ditu. Oposizio-lehiaketaz hautatutako funtzionarioak dira, eta txostenak egin eta lehendakariari bidaltzeko ardura dute, hark erabakia har dezan.\nGanberako legelarien artean aukeratzen du lehendakariak Comptos Ganberako idazkari nagusia.


Barrutietako udaltegiek astelehenean hasiko dira aurrez aurreko arreta eskaintzen - Deia\nBILBO. Hurrengo astelehenean, ekainak 8, Deustu, Txurdinaga, Begoña eta Zorrotzako udaltegiek aurrez aurreko arretari ekingo diote berriro. Hala, goizeko 08:30etik aurrera, aldez aurreko hitzordua eskatu ahal izango da.\nEkainaren 15etik aurrera, aurrez aurreko arreta arian-arian, gainerako administrazio-bulegoak ere egingo da, Uribarri, Santutxu, Ibaiondo, Abando, Errekalde eta Basurtun hain zuzen ere.\nAldez aurreko hitzordua eskatu ahal izango da (eguna eta ordua esleituko delarik) modu errazean Udalaren web orrialdean edo Udalaren arreta-telefonoan (010/94 4 010 010). Udaltegietako edozeinetara iristean, berretsi egin behar da hitzordu. Hitzordurik ezean, ez da arretarik emango.\nBarrutietako udaltegietan, herritarren arretarekin zerikusia duten izapide hauek kudea daitezke:\nBiztanleen udal erroldan bizitokiaren alta edo aldaketa eskatzea.\nAtzerritarren erroldako inskripzioa berritzeko eskaera eta baieztapena.\nErregistro Orokorrean dokumentazioa eskatzea edo aurkeztea.\nUdalak gogorarazten du ezen jaiotzeen altak eta erroldatze- agiriak bide telematikoz izapidetuko direla, oraingoz.\nUdaltegietako instalazioetako aurrez aurreko arreta hori gehitu behar zaio lehendik San Agustinen eskaintzen ari direnari: han, dagoeneko, espazio publikoarekin, ekonomiarekin eta ogasunarekin, errolda, erregistro, hirigintza-plangintzarekin eta mugikortasunarekin zerikusia duten izapideak egin daitezke.\nArreta-postuen kopurua murriztea edo aldez aurretik hitzordua eskatu beharra bezalako neurriez gain, babes kolektiboko beste neurri batzuk ere jarriko dira abian, langileen nahiz erabiltzaileen osasun-segurtasuna zaintzeko:\nMusukoak erabiltzea nahitaezkoa izango da.\nBilboko Udalak gogorarazi du, kudeaketa telematikoak errazte aldera, ezen joan den martxoaren 24an bilbotarren eskura online inprimaki bat jarri zuela udalaren webgunean Inprimaki horren bidez, udaleko edozein izapideren eskaera egin daiteke, edozein Saili zuzendua. Bestalde, bilbotarrek bere esku dute elektroniko gunea, izapideak online egiteko.\nAlde horretatik, bada, Udalak mezu bat helarazi die herritarrei, ahal den neurrian izapide telematikoak erabil ditzaten, eta aurrez aurreko arreta beste kasu horietarako utz dezaten, beste kanalik erabili ezin den kasuetarako.


Haritzalde: Gipuzkoako Foru Aldundiak balio handiko harizti bat suntsitu du Martutene eta Astigarraga artean eta gaunera ugal garaian – GAUR DONOSTIA\nHaritzalde: Gipuzkoako Foru Aldundiak balio handiko harizti bat suntsitu du Martutene eta Astigarraga artean eta gaunera ugal garaian\nGipuzkoako Foru Aldundiaren ardurapekoak diren Martuteneko 27 Poligonoa eta Astigarraga lotzeko errepide berria egiteko lanak lehengo astean hasi ziren, eta inguruan gelditzen zaizkigun harizti bakarrenetakoa suntsitzea izan da obra horien lehenengo emaitzetako bat. 80 urte inguruko haritz handiak moztu dituzte eta haiekin bestelako hainbat zuhaitz-espezie (gereziondoak, zumarrak, lizarrak…). Gainera, udaberrian bete-betean ekin diote proiektuari, animali gehienak ugaltzen diren garaian.\nLarrialdi klimatikoa deklaratzen da, baina Gipuzkoako Foru Aldundiak bide beretik jarraitzen du, autoen erabilera sustatuz eta eremu naturalen kaltetan doazen errepide-diseinuen alde eginez. Larunbatean, maiatzaren 22an mundu mailan Biodibertsitatearen Eguna ospatu da, eta badirudi Aldundia ez datorrela bat ospakizunarekin. Ez al da behar-beharrezkoa gelditzen zaigun aniztasun biologikoa gordetzea eta haren egoera hobetzen saiatzea? Zentzu horretan, kezkagarria iruditzen zaigu Gipuzkoako Foru Aldundikak testu honetan salatzen duguna eragotzi ez izana, Gipuzkoako\nbiodibertsitatea babestea haren erantzunkizuna izanik.\nOso balio handiko haritzak zeuden, ordezkaezinak eta biotopo hartan oso bizitza aberatsa zegoen, mehatxaturiko fauna espezieak barne (muxar grisa eta okil txikia). Alternatibarik ez al zegoen hura salbatzeko? Zergatik burutu gainera kalte gehien sortzen den unean, ugalaldian? Bestalde, aspalditik Donostiako gerriko berdea aldarrikatzen ari gara eta horretan Antondegiren garrantzia azpimarratu dugu behin eta berriz. Errepide berria kontrako norabidean doa, Lau Haizeta eta Antondegiren arteko lotura naturala zailduz, eta Donostiako gerriko berdea narriatuz.\nTriskantza eginda dago, baina oraindik txertatu litezke fauna pasabideak errepide berrian Antondegi eta Lau Haizetaren arteko komunikazioaren arazoa leuntzeko. Proposamena Aldundiak du duela aste batzuk eta haien esku dago proiektuaren beste akats larri bat zuzentzea.\nAzkenik, testu honetan salatzen dugunak agerian uzten du Donostiako gerriko berdea babesteko edota sendotzeko neurriak hartu beharrean gaudela. Azkeneko urteotan gero eta gehiago dira Donostiako gerriko berdearen integraltasuna eta kalitatea arriskuan jartzen ari diren proiektuak, eta Administrazioak horiek geldiarazi beharrean sustatu egiten ditu. Izan gaitezen larrialdi klimatikoaren deklarazioarekiko kontsekuenteak eta babes dezagun Donostiako gerriko berdea.\nAnterior Entrada anterior: Aula de salud. Que la obesidad no te amargue la vida\nSiguiente Entrada siguiente: Haritzalde: La Diputación Foral de Gipuzkoa ha destruido un robledal de alto valor ecológico entre Martutene y Astigarraga y además en pleno periodo reproductor de la fauna


Herritarrentzako arreta zerbitzu integrala sortu eta ezartzeko konpromisoa hartu du Udalak | Herribizia\nHerritarrentzako arreta zerbitzu integrala diseinatu eta ezartzeko, azterlan, analisi eta hausnarketa prozesu bati ekiteko konpromisoa bere gain hartu du Errenteriako Udalak. Atzoko ohiko osoko bilkuran gai honi buruzko alkatetza mozioa aurkeztu zen, eta eztabaida luze baten ostean, honek aurrera egin zuen EH Bildu, Errenteria Irabaziz eta PSE-EEren aldeko bozkekin eta EAJren abestentzioarekin.\nHerritarren Arretarako Zerbitzuen (HAZ) helburua herritarrei kalitatezko zerbitzua eskaintzea da, herritarrek Administrazioarekin izango duten komunikazioa eta harremana erosoak izatea. Hau da, nolabait administrazioa herritarrei geturatzea eta beren beharretara egokitu eta moldatzea.\nUdalak Administrazio Publiko modernoa, horizontala, arina eta eraginkorra sortu nahi du. HAZa sortzearekin lehiatila bakarreko zerbitzua sortu nahi dute, prozedurak sinplifikatuz eta erantzuteko denbora murriztuz. Atzo azaldu zutenez, HAZ-ekin, bestek beste, administrazio kudeaketak arinagoak izango dira, herritarrek hartuko duten tratua pertsonalizatuagoa izango da eta hartuko duten arreta ere osatua izango da. Era berean, mozioan jasota dagoenearen arabera, udal kudeaketa gardentzen lagunduko du.\nBaina horretarako, egungo administrazioaren berrantolaketa eta egokitzapena behar direla azaldu zuten atzokoan. Horrela, Errenteriako Udala zerbitzu hori lortzeko bidean dagoeneko urratsak ematen hasi dela adierazi zuten. Horren adibide, esaterako, Irungo Udalarekin sinatutako Lankidetza Hitzarmena da. Irun Herritarrentzako Arretarako Zerbitzuagatik erreferentea da. Aholkularitza tekniko kualifikatua emango die Irungo Udalak Errenteriako udal teknikariei. Eta bide berean, Eudel ere aholkularitza eskaintzen ari zaie.\nJulen Mendozak azaldu zuen, bai Irungo Udalak eta baita Eudel-ek ere gomendatu dietela proiektua martxan jartzeko lehen pausua plenoak onartzea izatea. Eta mozioa aurkeztearen arrazoia hori izan zela azpimarratu zuen.\nEra berean, atzokoan aho batez onartu zen Lurraldearen Arloko Planan (LAP) topoaren lurperatzea aurreikusteari buruzko mozioa. Izan ere, Lurraldeko Zatikako Planak (LZP) ez du Topoa lurperatzeari dagokion zatia jasotzen, hasiera batean LAP-k jasotzen bazuen ere. Errenteriako Udalak uste du egungo Topoak udalerrian eragindako arazoak konpontzeko beharrezkoa dela hau lurperatzea.\nOarsoarrak Euskararen Saria banatuko dute ostiralean\nIkutza Kortsarioa kaleko bide-berrantolaketarako proiektua martxan da


Herri Haitada: mugaz gaindiko desafio eta besta eguna | Euskal Herria | KAZETA\nHerri Haitada: mugaz gaindiko desafio eta besta eguna\nMaiatzaren 18an jasoko du Ainhoako herriak Herri Haitada deritzon ekimena. Bortzirietako bi herri eta Xaretako herrien artean mugaz gaindiko harremanak bermatzea eta euskara sustatzea ditu xede nagusi.\nKazeta|2019/05/16 07:10|0 iruzkin Eguneratua:\nAinhoako frontoian egun osoan zehar animazioak izanen dira.\nSaran burutu lehen edizioaren ondotik, aurten Ainhoako herriak hartuko du Herri Haitadaren lekukoa. Hitzordua maiatzaren 18an emana da. Egun horren bidez, Sara, Urdazubi, Zugarramurdi, Etxalar, Bera eta Ainhoako herrien arteko harremanak azkartzea eta euskara sustatzea dute helburu nagusia.\nHerrien arteko lehia segurtatua da, 12 desafio plantan emanak izan baitira: oinezko lasterketa, mendi bizikleta, pilota, sukaldaritza, dantzak, bertsuak, euskal jokoak... Herri bakoitzak 40 laguneko talde mistoa eta adin guzietakoa osatu behar du desafioetan parte hartzeko. Probak goizeko 8:15ean hasiko dira eta egun osoan luzatu, arratseko 19:00etan bukatzeko.\nOndotik, indarrak biltzeko eta sei herrietako jendeen artean memento on bat pasatzeko afaria izanen da. Bertsolariek alaituko dute, Los Botxeros taldearen kontzertuari bide eman aitzin.


Txokolatea, ipuinak, hegoak, mendira… – Egizu elkartea\nTxokolatea, ipuinak, hegoak, mendira…\nJardueraz jarduera gabiltza otsailean zehar, guraso eta umeekin txokolatezko kirikiñoak egin genituen hilaren 13an, Ainhoak ondo erakutsi zigun bezala.\nAste horretan bertan Doro Zobaran ipuin-kontalari busturiarra ere gurean izan zen, eta barruko umea ateratzen lagundu zigun. Barre ederrak entzun ziren Algorta eta Romoko kultur etxeetan.\nLiteraturarako tartea ere izan genuen, Iratze Ormatza bakioztar idazlea gonbidatu genuen. Bere lehenengo bidaia-liburuaz berba egin zigun. Hunkigarria izan zen zelan kontatu zigun kanpo eta barneko bidaia, gauzak, jendea, lekuak zelan bizi zituen, literaturak eman dezakeen indar eta bizipoza, eskerrik asko, Iratze!\nEta azkenik, konpartitu nahi ditugu zuekin zapatuan mendian egindako ibilbideak eta argazkiak, batzuk nahikotxo nekatu ginen baina hurrengoan ere joango gara, nola ez!\nEgizu Getxo Euskaldun elkartea2008-02-19T12:54:37+01:002008-02-19|egizu, ikastaroak, ipuin kontaketak, kirola euskaraz, kultur jarduerak, mendi irteerak, sendi proiektua, uribe kostako irakurzaleen txokoa|0 Comments


Prentsa digitalaren foroetako iruzkin anonimoetako matxismoa aztertu du Emakunderen beka jaso duen ikerketa batek - Emakumearen Euskal Erakundeen | Emaitzen Bilaketa\nIruzkinok bereziki zalantzan jartzen dituzte genero indarkeria, pobreziaren feminizazioa eta emakumeen lan diskriminazioaren existentzia\nIndarkeriari dagokionez, askotan jartzen da zalantzan biktimaren testigantza\nEl Correo, Noticias de Alava, Gara-Naiz eta Berria-ko komentarioak aztertu dira eta ezberdintasunak daude haietako foroen artean\nRut Iturbide, Patricia Amigot eta Maria Isabel Menendezek landutako “Emakumeen notizien inguruko neomatxismoa. Publikoaren parte hartzea EAEko foro mediatikoetan” izenburuko ikerketak Emakunderen berdintasunaren aldeko beka jaso du eta honen helburua izan da prentsa digitalean irakurleek egiten dituzten iruzkinak genero ikuspegi batetik ikertzea. EAEko lau egunkari digitaletako iruzkinak aztertu dira, 2016ko abuztua eta 2017ko martxoa bitartean: El Correo, Noticias de Álava, Gara Naiz eta Berria.\nIkerketak argi erakusten du emakume eta gizonen berdintasun eza zalantzan jartzen duten iruzkin matxista asko agertzen direla zenbait foroetako irakurleen iruzkinetan. Zalantzan jartzen da berdintasun eza, baita hura gainditzeko egiten diren ekintza guztiak ere, eta batzuetan gizonak biktima balira bezala agertzen dira. Honekin batera, mugimendu feministak eta erakundeek berdintasunaren alde egiten dituzten ekintzak zalantzan jartzen dira.\nBereziki jartzen dira zalantzan berdintasunarekin zerikusia duten honako gai hauek: genero indarkeria, pobreziaren feminizazioa eta emakumeen lan diskriminazioa. Batetik, hauen existentzia ukatzen da, eta bestetik, genero indarkeriaren kasuan bereziki, biktimaren sinesgarritasuna kolokan jartzen da. Emakumeen testigantzak askotan agertzen dira susmagarri bezala, edo asmatutako zerbait bezala gizonei min egiteko. Aztertzen den kasuetako bat, adibidez, San Ferminetako talde bortxaketarena da, eta kasu honetan, berria argitaratu berritan, asko izan ziren biktimaren testigantza kolokan jarri zuten iruzkinak.\nSexismoa eta gorrotoa erakusten duten iruzkinez gain, gehien agertzen direnak, hala ere, sotilagoak dira eta emakumeen gaitasunen aitorpenen kontrakoak dira. Zalantzan jartzen da haien ahalmena zenbait gauza egiteko edo arrakasta izateko. Emakumeen jakintzaren ukapen hau, askotan dator mansplaning bezala izendatua izan den fenomenoarekin batera: «Gizon batek norbaiti, normalean emakume bati, zeozer azaltzea kondeszendentziaz edo gurasokeriaz».\nHonekin batera, troll-en existentzia ere egiaztatzen du ikerketak, batzuk askotan agertzen baitira gai berdintsuak iruzkintzen, emakume eta gizonen berdintasun eza ukatzen beti ere.\nForoen arteko diferentziak\nIkerketak azaltzen duenez, diferentzia nabarmenak daude komunikabide ezberdinetako foroen artean. Hala, El Correo eta Noticias de Álava-ko foroetan erreakzio ugari sortu dituzte genero indarkeriari buruzko notiziek, eta Gara Naiz eta Berria-n aldiz, ez da hainbeste erreakzio sortu, salbuespen batzuk kenduta. Hala ere, guztietan, azken bi hauetan ere, lan diskriminazioa eta soldata arrailaren existentzia jartzen dute kolokan iruzkinetako batzuek.


37. Txistu Alardea antolatu du Goizeresi taldeak Beasainen - Euskal Herriko Txistulari Elkartea\nBy txistulari 2019 Urria 16 2020 Martxoa 17 Berriak\nBeasainen 37 urte beteko ditu Txistularien Alardeak aurtengo edizioarekin. Hitzordua urriaren 26an izango da Goizeresi txistu taldeak antolatuta.\nHitzordua Beasaingo (Gipuzkoa) Udazken Kulturalaren baitan izango da urriaren 26an, egun hortan kontzertua eskainiko dute txistulariek: Txistularien Alardea. Emanaldiak aurtengoan 37. urtea beteko du. Antolakuntzan diharduen Goizeresi txistu taldeak parte hartzeko deialdia zabaldu du.\nKontzertua prestatzeko entsegua izango dute parte hartzaileek arratsaldeko 4etan Gernika pasealekuko frontoi txikian. Ondoren, 7etan, kalejira burutuko dute txistulariek. Kontzertua berriz, ordu erdi beranguago hasiko da. Emanaldiaren ostean, parte hartzaileei afari bat eskainiko zaie.\nParte hartzeko aurrez izena eman beharra dago telefono zenbaki honetara hots eginez: 649043256 edo e-mail bat idatziz helbide honetara goizeresi@live.com. Antolakuntzak honako oharrak egin ditu: atrilak eraman behar dira, fa-ko txistuak eta sib-ko silboteak erabiliko dira eta, azkenik, janzkerari dagokionez alkandora zuria eta galtza, jertsei eta oinetako ilunak hobetsiko dira.\nKontzertuan honako obrak joko dira:\nEuskal musikaren gorespena … Mold. Txomin Agirregomezkorta\nLunabarra … Mold. R Sarriegi / J.I. Ansorena\nGabiltzan kalez kale … Pablo Sorozabal\nDonostia … Pablo Sorozabal / Mold. T. Agirregomezkorta\nAuspo jotzailearen ametsa (fandangoa) … Pepe Andoain\nGurea (arin arina) … Pepe Andoain\nGoiburu (biribilketa) … Pepe Andoain\nEperra … Herri doinua / Mold. Xanet Arozena\nE.H. R´ n ´R … Niko Etxart / Mold. Xanet Arozena\nNere sentimentua … Mold. Aitor Furundarena\nAurrera Altsasu … Pello Reparaz – Jon Maia / Mold. K. Sanchez Ekiza\nKatedral bat … Gorka Urbizu – Berri Txarrak/ Mold. Aitor Furundarena\nSilboberri elkartearen lana Alemanian sarituko dute


Txina 20 litroko poltsa kaxa fabrikan eta hornitzaileetan Kaiguan\nCheertainers likido likido eta likatsuetarako erabiltzen da.\nEta janari eta edarietarako erabil daiteke, hala nola pureak, saltsak, ozpina, sake japoniarra, esnekiak, zukua, ardoa, garagardoa, etab.\nProduktu kimikoak gorde ditzake, besteak beste itsasgarriak, nekazaritza, garbigarriak, tintak, lubrifikatzaileak, pinturak, estaldurak, petrolioa, ongarri likidoa, diluentea, higienizatzailea, alkohola, azido hipokloroko desinfektatzailea, diluentea, ultrasoinu gelak, hematologia erreaktiboa, etab\nKosmetikoak eta zaintza pertsonalerako artikuluak, hala nola garbigailuak, xanpua, xaboi likidoa, egokitzailea, ukenduak oso ondo funtzionatzen dute cheertainer formako poltsetan.\nEdukiontzia oso arina eta maneiatzeko erraza da.\nProduktua argitik eta airetik babestuta dago, eta horri esker, propietate guztiak gorde ditzake erabat agortu arte.\nBere diseinu ezin hobeak likidoaren% 99 hustea ahalbidetzen du.\nIrteerako emaria erregularra eta konstantea da, aire burbuilarik edo zipriztinarik gabea.\nPoltsa erabat mugikor geratzen da kutxaren barruan, eta, horrela, tapoia garraiatzean mugitzea eragozten du.\nEdukiontzi zurrunekin alderatuta plastikoaren kontsumoa nabarmen murriztea.\nOntzien bolumena murriztea, hutsik dagoenean eta beteta dagoenean.\nAurrezpen handia espazioan eta kostu logistiko eta ingurumenean.\nKartoi kutxak komunikazio grafikoa egiteko azalera handia ahalbidetzen du.\nLaguntza teknikoa eta pertsonalizatutako diseinua.\nCheertainer ez da zure ohiko maleta. Paketeen diseinua eskaintzen die bezeroei, burdinaren eraikuntza banatzen eta erabiltzen duten neurrian baino gehiago lortzen duena. Kutxa baten forma osatzeko garatua, patentatutako Cheertainer bere diseinu eta eraikuntzan bakarra da. Edukiontzira "moldatzen" diren alboetako gurpilekin fabrikatuta, Cheertainer-ek doako doako banaketa ahalbidetzen du.\nKutxa neurrira diseinatuta dago. Kartoiz egina dagoenez, alde guztiak inprimatu daitezke eta horrek komunikazio eta publizitate azalera handia ematen du.\nTapoi, itxiera eta balbulen aukera zabala du.\nAurreko: 2020 handizkako prezioa Ur Kubo Edukiontzi Tolesgarria Ur Tanga Tolesgarria - BPA Doako Ur Edukiontzi Tolesgarria (Spigot-ekin) - Kaiguan\nHurrengoa: BPA doako ur tolesgarria (Spigot-ekin)\nForma Kubikoa Cubitainer\nCubitainer poltsa kaxan Adblue-rako


Jakobian eraikina - Alaa Al Aswani - Igela argitaletxea - Karrikiri\n2012. urteko Euskadi Sariaren...\n> Liburuak>Narratiba>Jakobian eraikina\nAlaa Al Aswan\n2012. urteko Euskadi Sariaren irabazlea, Itzulpen arloan\nEgilea: Alaa Al Aswan\nIlustratzailea: Oier Zuñiga\nItzultzaileak: Arantzazu Royo eta Xabier Olarra\nJakobian eraikina 1930ean altxarazi zuen Hagop Jakobian handiki armeniarrak, Kairoko erdigunean. Etxe benetan dotorea, leku bikainean. 1980 inguruan gaude baina, garai hobeak ezagutu ditu eraikinak. Auzokide batzuek bulego gisa erabiltzen dituzte orduko etxe Iuxuzkoak. Beste batzuek berriz etxegainean bizi beharra daukate, trastelekuak aterpe bihurtuta.\nDenetik aurkituko dugu eraikinean: Hemen aristokrata gonazale bat, hor Le Caire egunkariko zuzendari homo sexuala, han gar erlijiosoak jotako gazteak edota aberats lizunkoiak. Ustelkeria eta esplotazio lotsagabeena nahasian ibiliko dira. Tahak, atezainaren semeak, baditu bere emaztegai Busainarekin bete nahi dituen ametsak. Ustelkeriarekin topo egitean baina, islamismo erradikalera lotuko da, eta erabakiak ondorio latzak izanen ditu.\nMunduan zehar zentsura eta arrakasta txanpon beraren bi aldeak balira bezala ezagutu dituen liburu honengatik jaso zuten itzultzaileek 2012ko Euskadi literatur saria.


Shiant uharteak - Wikipedia, entziklopedia askea.\nShiat uharteetako ikuspegi panoramikoa.\nShiant Isles / Na h-Eileanan Mòra\nShiant uharteak (Eskozia)\nScalpay uharteak (ingelesez Shiant Isles eta gaeleraz Na h-Eileanan Mòra) Eskoziako ipar-mendebaldean dagoen Kanpoko Hebridak uhartediko uharte txikiz osatutako multzo bat da. Harris uhartearen ekialdean kokatzen dira, baita Lewis uhartetik 5 mila inguru ekialderantz ere.\nShiants uharteetako webgunea (Ingelesez)\nMultimedia: Shiant Islands


Erraztasuna da gakoa | Kultura | Berria\nNoiz sortua: 2018-04-01 00:30:00\nEuskaldunak eta euskal kultura. IRITZIA\nErraztasuna da gakoa\nMiren Azkarate - EHUko irakasle eta euskaltzain osoa\nEzagutu berri ditugu Siadecok Elkar Fundazioak eskaturik eginiko inkestaren emaitzak. Eta badirudi hautsak harrotu dituztela datu horiek; baina nik ez dut ikusi lehendik ere ez genekienik. Izatekotan, lerro hauek aukera emango didate batetik eta bestetik dakizkigunak batera jarri eta gogoeta pare bat egiteko; Siadecoren inkesta honetaz gain, azken bi Inkesta Soziolinguistikoak eta Euskal Kultura Behatokiaren Kultura-ohiturei buruzko panela izango ditut begien aurrean. Egia da EAEko herritarrek bakarrik osatzen dutela Euskal Kultura Behatokiaren lagina, eta, adinari dagokionez ere, 18-37 adin tarteko jendearen kontsumo-ohiturak ikertu dituztela. Hala ere, uste dut interesgarria dela datu horiek ere mahai gainean jartzea.\nLehenik eta behin gogoan izan behar dugu euskaldunak aukeran duela euskaraz ekoitzitako kultura —liburuak, musika, antzerkia...—, zein beste edozein hizkuntzatan ekoitzitakoa kontsumitzeko. Eta datu orokorrak, hizkuntza kontuan hartu gabekoak, hala-moduzkoak badira, euskal kulturari dagozkionak ere ezin askoz hobeak izan. Bestalde, eta hau ere orokorra da, berdin balio du euskarazko zein gaztelaniazko kontsumorako, errazagoa da hartzaile soil izatea —kontzertuetan, emankizunetan, telebistaren aurrean...— irakurtzea baino.\nBaina nik Inkesta Soziolinguistikoek, Siadecoren inkestak eta Euskal Kulturaren Behatokikoak aipatzen duten faktore bat azpimarratu nahi dut. Gogoan izan, %28,4 dela euskalduna Euskal Herrian (Siadecoren inkestatuen %26,6 zen euskalduna). Adin-tarteari erreparatuaz, %55,4 da euskalduna 16-24koen adin-taldean; eta ia %40, 25-34koan. Baina, zorioneko baina!, elebidun horien erdiak baino gehiagok ez dute erraztasunik euskaraz jarduteko: gazteenen artean (%56,7k) eta ia erdiak hurrengo adin-taldean (%48,8k). Eta horixe da, hain zuzen ere, Euskal Kulturaren Behatokiak sartu zuen aldagaietako bat: elebidunen euskaraz hitz egiteko erraztasuna. Argi eta garbi dio Kultura-ohiturei buruzko panelak: «Euskarazko kontsumoari buruzko emaitzak oso argiak dira: hizkuntza jakintza da funtsezko faktorea; zehazkiago, erabilera erraztasuna. Faktore garrantzitsu bakarra horixe dela esan dezakegu». Datu bera ageri da Siadecoren inkestan ere: «Euskaraz ez irakurtzeko arrazoi nagusia, euskaraz irakurtzeko erraztasunik ez izatea». Gazteenen artean erraztasunik eza. Helduagoen artean, berriz, gutxiago dira elebidunak; batzuk alfabetatu gabeak izango dira eta horiei ere oso nekeza egingo zaie euskaraz irakurtzea.\nBeraz, datuak hobetu nahi baditugu motibazioa, euskal kulturari buruzko atxikimendua landu beharko dugu. Baina, batez ere, euskararen erabilera areagotu beharko dugu, horixe baita modu bakarra erraztasuna lortzeko. Dagoeneko lantzen hasiak garen Euskaraldia abagune paregabea da horretarako.


#Martxoak8 | Izan Bidea emakume presoak etxera – Sare Herritarra\nEuskal Herriko Mugimendu Feministaren aldarriarekin bat eginez eta martxoaren 8rako deituriko mobilizazio egunaren harira, Euskal Emakume Presoen egoeraren berri emateko deitu dugu gaurko mobilizazioa. Izan ere, emakume presoak izateagatik are bakartuago, are urrunduago aurkitzen dira, sistema patriarkalaren adierazle garbienetakoa den kartzela sisteman zigor krudelago bat jasanez.\nSalbuespeneko espetxe politikaren pean preso egoteak espetxealdia gogorrago egiten badu, emakumeen kasuan gizonentzako soilik pentsatua den eremu batean zigorra bete behar izatea gehitzen zaio. “Ez-leku” batean aurkitzen dira, sistema patriarkal honetan onartezina baita emakumea delitugile izatea. “Emakume onak” birsortzeko fabrikak bilakatzen dira espetxeak, emakume presoak “ber-hezteko” erabiltzen dituzte. Emakumea sistema patriarkalaren arabera dagokion tokian jartzeko erabiltzen dituzte lan-eremuak, tailerrak, janzkera araudiak, sexualitatea bizitzeko mugak… kartzelan.\nEmakumeek, zigor hirukoitza pairatzen dute preso egoteagatik:\n• Zigor soziala: patriarkatuak emakumeari ezartzen dion rol pasiboa apurtzen duelako.\n• Zigor pertsonala: ”emakume txarra”-ren edota ama direnen kasuan “ama txarra”-ren epaia gehitzen baitzaio ezarritako zigorrari.\n• Zigor penala: aurrez adierazi moduan, emakumeentzako prestatuak ez dagoen sistema penalaren pean bete behar baitute kondena.\nHonetaz gain, Euskal emakume presoak, zigor gehigarria dute; salbuespeneko espetxe politika. Honen ondorioz, eta emakumeentzako izendatuta dauden espetxeen eskasia dela eta, euskal emakume presoak urrunago eta bakartuago topatzen dira, honek dakarren guztiarekin.\nEuskal Emakume Presoak Euskal Herritik bataz besteko 500km-tara daude eta jasaten duten urruntzeari, esan bezala, bakartze egoera ere gehitu beharra dago. Izan ere, 31 presotik 15 guztiz bakarrik daude haien kartzelan, kiderik gabe. Otsaileko datuak kontuan harturik, 31 emakume horitatik 5 Estatu frantsesean aurkitzen dira, 22 espainolean eta 4 bakarrik daude Euskal Herrian, horietatik 1 etxean preso dagoelarik.\nEspetxeetan euskal presoek bizi duten salbuespen egoerari, masifikazioari, urruntze politikari, osasun arreta eskasari, isolamenduari, eta maiz jasan behar dituzten bortxa eta umiliazio tratuei, emakume izatean konponente sexistak gehitzen zaizkio, zigor morala eta estigmatizazioa edota mehatxu eta irainetatik hasi eta emakumeentzako egokituta ez dagoen osasun zerbitzu eta espazioetararte.\nEmakumeon ahalduntzerako eta sistema patriarkalaren desegiterako batzen garen mobilizazio egun hauetan beraz, espetxeak ere landu beharreko eremu gisa ulertu behar ditugu.\nEspetxe errealitate gordina behin betiko amaitzea jendarte osoari dagokigu, eta horretarako eta etxeratze prozesua garatu ahal izateko, bidea egiten jarraitu behar dugu. Eremu sozialean, politikoan, sindikalean, instituzionalean, eta KALEAN!!\nIZAN BIDEA!! EMAKUME PRESOAK ETXERA!!!


Senatuko hauteskundeak: hiru eserleku eta zortzi zerrenda | Pays Basque | KAZETA\nSenatuko hauteskundeak: hiru eserleku eta zortzi zerrenda\nEstatu frantseseko Senatuko hauteskundeak iraganen dira irailaren 24an. Zortzi zerrenda lehiatuko dira Pirinio Atlantikoetako hiru eserlekuak lortzeko.\nKazeta|13/09/2017 00:40|0 commentaires Mis à jour à:\nSenatuko hauteskundeak irailaren 24ean iraganen dira.\nSenatuko hauteskundeetako hautagaiek beren burua aurkezten ahal zuten irailaren 8a arte. Sorpresa handirik gabe, Pirinio Atlantikoei dagozkien hiru eserlekuak lortu nahi dituztenen izenak ezagunak dira. Gaur egun, departamenduko senatariak diren Frédérique Espagnac, Georges Labazée eta Jean-Jacques Lasserrek beren tokia utzi beharko dute.\nOrotara, zortzi lista lehiatuko dira irailaren 24an iraganen diren hauteskundeetan. Eskuinari dagokionez, Max Brisson Errepublikanoak alderdiko burua izanen da. François Verrièrek Fronte Nazionala ordezkatuko du. Halaber, eskuin-zentroko bi zerrenda presente izanen dira: Denise Saint-Pérena (Modem-UDI) eta Jean-Pierre Mirandena.\nEzkerrean, Georges Labazée eta Frédérique Espagnac sozialistak lehia zuzenean egonen dira. Isabelle Larrouyk komunisten lista gidatuko du. Halaber, Jean Tellechea EAJren alderdiarekin aurkeztuko da.\nEH Bai alderdi abertzaleak hautagaitzarik ez aurkeztea erabaki du. Alde batetik, hauteskunde legislatiboei lehentasuna ematea erabaki du alderdiak. Bestalde, hauteskunde senatorialak burutzeko moldeekin ez dator bat. Bere iritziz, ez du ahalbidetzen Ipar Euskal Herriko emaitzak jakitea.\n"Biltzar bakar batean antolatuak izatea, Ipar Euskal Herriaren eremua desagertaraztea dakar eta EH Bairen proiektu nagusietariko bat Ipar Euskal Herriaren ezagutza da", azaldu du. Halaber, bere ustez, hauteskunde horiek guti batzuen mesedera jotzen dute".\nEmaitzak egunean berean\nSenatuko 170 eserlekuak berritzeko, orotara 1971 hautagai aurkeztuko dira Estatu mailan. Horietariko 1074 gizonak dira eta 897 emazteak. 243 zerrenda lehiatuko dira, hain zuzen.\nDiputatuak, senatariak, eskualdeko kontseilariak baita herriko ordezkariak ere bozkatzera deitu dituzte. Bulegoak 09.00etan ideki eta 15.00etan hetsiko dituzte. Emaitzak segidan plazaratuko dituzte, gauean ezagunak izan beharko lirateke.


790eko baskoien zapalkuntza, nondik nora? • ZUZEU\n790eko baskoien zapalkuntza, nondik nora? –\nNarrazioek ematen diote kolorea gure bizitzari, ilunagoa, argiagoa, dena delako kolorekoa, mezuak zer eta nola heldu zaizkigun. Iraganaz ari garela, narrazio historikoak finkatu du garaian-garaian izan ziren gertaerez dugun ikuspegia. Zalantzarik gabe 778ko Orreagako batailaren itzala luzea da, eta hortik ateratako narrazioaren tamaina izugarria, karolingiar leinuaren aintzan itxuraldatu eta puztutakoa, kasu honetan, garaile ateratako herriaren, euskaldunon kaltetan. Karl Marxen hitzen arabera jartzeko, gertaeron ‘erabilera-balioa’ handia izango zen (ondorio luzeagoak izan zituen, hala ere, 824ko Orreagako batailak), baina ‘truke-balioa’ neurrigabea, erabilera-balioaren hamaika halako. Bestelakoa da 790eko baskoien zapalkuntza, ezezaguna, narrazio-baliorik gabe geratua, baina erabakigarria ondorengo hamarkadetako Baskonian, Pirinioez bi aldeetara.\nBestelakoa da 790eko baskoien zapalkuntza, ezezaguna, narrazio-baliorik gabe geratua, baina erabakigarria ondorengo hamarkadetako Baskonian, Pirinioez bi aldeetara\nLe Charroi de Nîmeseko irudia, Gillenen ‘buru argia’ goresten duen XII. mendeko gesta kantu ez oso zehatza\nGertaera horien guztien berri eman zituzten kronikariek, gehienean karolingiar propagandaren iruleek, tentu handiz hautatu zituzten beren kroniketan agertu beharreko pasarteak, hori uzten dute agerian kroniken askotariko bertsioen arteko aldeek eta kontraesanek. Kronikariek, gainera, lagun izan zuten zerabilten estilo laburra, Erdi Arorako Isidoro Sibiliakoak ezarritako eskolako brevitas delakoa. Akitaniako gerrak urte asko iraun zuen (760-768), baina nekez aurkitzen dugu karolingiar osteen porrotik. Hiru mende geroagoko Moissaceko kronikako jatorrizko bertsioan, 716-769. urteak, akitaniarren eta franko karolingiarren arteko liskarren urteak zehazki, ‘desagertu’ egin ziren eta, gero, hutsunea beste kronika batzuetako pasarteekin bete.\nAnnales Regni Francorumek eman zuen 778ko Orreagako batailaren berri, eta hartatik edan gainerako kronikariek, kopiatu alegia. Aldiz, ARFko lehenengo bertsioak ez du aipatu ere egiten bataila gertatu zenik, eta kronika hori geroago berrikusi izan ez balitz, ez genuen askorik jakingo ospez eta hotsez historiara pasatako baskoien eta karolingiarren arteko borroka horretaz. Berdin gertatu zen 782ko Verdengo sarraskiarekin, ARFk aipatua: lehen bertsioan gertaera latz horien gainetik mutu pasa zen; bigarren esku batek, berriz, saxoien hilketa odoltsuaren, Blutgericht eskarmentu ekintza peto-peto horren berri ematea erabaki zuen. Bada, ARF mutu da 790eko baskoien zapalkuntzaz, eta txiripaz enteratzen gara Vita Hludovici kronikaren bitartez Gillen konde-duke berriak, Karlomagnoren mandatari eta senitartekoak, baskoiak zapaldu zituela ‘abileziaz (amarruz) eta indarkeriaz’: motza da kronikariak ematen duen azalpena, tamalez ez dugu bertsio luzaturik.\nGillen, Verdengo sarraskian parte hartutako Teodorikoren anaia eta Tolosa-Garonako 790eko ordezkari karolingiar indartsu berria, frantziar mito nazional-erlijioso ere bihurtu da, baina ilun geratzen da 790an gertatutakoa, karolingiar kronikariaren irudiko, bertan gertatuaren berri luze eta zabal ematea oso mesedegarria ez zelakoan. Zalantzarik gabe, garai horretan erabiltzen ziren agintarien justizia goreneko ekintzek argi pixka bat ematen dute Tolosa-Garonatik hurbil, beharbada Auski inguruan, gertatuko baskoien kontrako erasoaz. Lupo II.a eta Adalaric euskal buruzagiak behin bidetik baztertuta, baskoi karolingiar ordena berria sortu zen, ‘autonomia estatutu’ deskafeinatua, nahi bada, 777an saxoiei ezarritakoaren pareko, horretarako euskal nutritusak baliatuz. (Gehiago artikulu osoan, UEUko Kondairan)\neuskal historia, narrazioa


Adimen-testa | Consumer\nEskolan eta lanean erabiltzen dira zatidura intelektuala neurtzeko eta gaitasun kognitibo desberdinak baloratzeko.\nOsasunaren Mundu Erakundearen parametroen arabera, adimen-test bat egin ondoren pertsona batek 130 edo gehiagoko zatidura intelektuala lortzen badu, supergaitutzat jo daiteke. Baina proba psikometriko horiek, gaitasun handiak identifikatzeko ez ezik, eskola-esparruan maiz erabiltzen dira ikasleen aukera intelektualak baloratzeko eta lan-ingurunean, hautapen-prozesuetan hautagaiek dituzten gaitasunak ezagutzeko.\nAdimena kuantifika daiteke? Neurtzeko modurik ohikoena pertsona baten zatidura intelektuala (KI) zehazten duten proba eta test estandarizatuen bidez egitea da. Balio horrek adimen adinaren eta kronologikoaren arteko erlazioa adierazten du. Osasunaren Mundu Erakundeak honela sailkatzen du CI: normala (90-109), distiratsua (110-119), goi-mailakoa (120-129) eta superdotazioa (130 edo gehiago).\nAdimen testak testuinguru desberdinetan erabiltzen dira. Eskolan, ikasleen errendimendua aurresateko edo une jakin batean hezkuntza-premia bereziak detektatzeko. Lan-kontratudunean, lanpostu baterako izangaien gaitasunak eta gaitasunak neurtzeko. Nolanahi ere, baliozkotzat jotzeko, horretarako gaitasuna duen profesional batek gainbegiratu behar ditu beti. Profesional horrek adieraziko dio zein jarraibide bete behar dituen, eta behar bezain eraginkortasunez ebaluatuko du.\nZer neurtzen dute testek?\nZenbait funtzio intelektual aztertzen dituzte, eta adimenari lotutako gaitasun nagusiak baloratzen dituzte.\nOro har, proba horiek zenbait funtzio intelektual aztertzen dituzte, eta adimenari lotutako gaitasun nagusiak baloratzen dituzte. Gaitasun horiek adimena osatzen duten itemetan edo galderetan islatzen dira. Test estandarizatu batzuek gaitasun guztiak generikoki neurtzen dituzte edo gaitasun jakin bat ebaluatzeari ekiten diote, proba egiteko helburuari dagokionez. Hauek dira kalkulatzen diren gaitasun nagusiak:\nAditz-gaitasunak: hizkuntza-gaitasunak ebaluatzen dituzte, hala nola ulermena edo hitz-jarioa. Ortografiako ariketak, sinonimoak, antonimoak, hitzezko analogiak eta hiztegia dira.\nZenbakizko gaitasunak: eragiketa eta prozesu matematikoak egiteko gaitasuna baloratzen dute. Adimen-bizkortasun matematikoa zehazten duten oinarrizko eragiketak eta zenbakizko arrazonamendu-problemak dira.\nArrazoitzeko gaitasunak: analisirako eta logikarako gaitasuna probatzen dute. Zenbaki-, letra- eta irudi-serieetako ariketak dira, logika bilatu eta aplikatu beharrekoak.\nPertzepzio-gaitasunak: sentsazioak, arrazoitze espazial eta abstraktua hautemateko azkartasuna eta zehaztasuna neurtzen dute. Ariketa ohikoenak forma, bolumen, distantzia edo irudiak eta objektuak dimentsio desberdinetan irudikatzeari buruzkoak dira.\nAdimen-testak oso erabilgarriak dira talentu handiko ikasleak diagnostikatzeko\nAdimena eta errendimendu akademikoa ez dira beti elkarrekin lotutako bi faktore. Adituek diotenez, goi-mailako talentudun gisa kalifikatutako haurren ehuneko handi batek eskola-porrota izaten du, beren beharrei berariaz erantzuten ez dietelako. Adimen-testak oso erabilgarriak dira ikasle horiek diagnostikatzeko eta, ondoren, aurrerapen akademiko egokirako beharrezko egokitzapenak aplikatzeko.\nBestalde, eskola-testuinguruan egindako adimen-probei esker, ikasleek zenbait ikaskuntza-arlotan dituzten arazo espezifikoak identifika daitezke, eta eskolatze-aldian izandako aurrerapena balora daiteke.\nEnpresa gehienek inteligentzia-testak erabiltzen dituzte langileak hautatzeko prozesuetan. Lanpostu baterako hautagaien gaitasunen neurketa bat ematen diete, eta bilatzen duten profilarekiko egokitasuna baloratzen uzten diete. Tresna osagarri bat dira, lan jakin bat arrakastaz egiteko eta hautatzaileak orientatzeko behar diren trebetasun espezifikoak neurtzeko.\nEz dira erabakigarriak hautagai bat aukeratzeko orduan, hautapen prozesuetan beste alderdi asko hartzen baitira kontuan, hala nola prestakuntza, esperientzia profesionala edo postulatzaileen motibazioa.\nAdimen testa sarean\nInterneten gero eta leku edo atari gehiago daude, eta, horiei esker, beren adimen-zatidura neurtzeko aukera dute nabigatzaileek, adimen-test batzuen bidez. Proba horiek, oro har, ez dute balio profesionalik, baina test estandarizatuetako ariketa ohikoenen adibide errealak lortzeko balio dezakete.\nKomeni da web orri horietako askorekin erne egotea, erabiltzaileari telefono-mezu bat bidaltzeko eskatzen baitiote bete ondoren emaitzak lortzeko. Hainbat kontsumitzaile-erakundek salaketa ugari jaso dituzte, erabiltzaileei sakelako telefonoetarako edukien zerbitzu batean alta emateko tranpa bat baita.\neskola gaitasunak inteligencia-eu laboral-eu test


MICINORM Malaga erosi batetik € 39\nKrema Micinorm aurka onddo erosi Malaga (Espainia)\nErosteko Micinorm Malaga, eskatzen du:\nNon erosi Malaga Micinorm\nBete eskaera orria berri bat lortzeko krema Micinorm Malaga prezio murriztua. Deitu dut aholkulari ordenaren arabera Micinormzuen deituko duzu laster. Zure eskaera jaso ondoren, gai izango duzu ordaindu Malaga.\nNola erosi Micinorm Malaga\nAri zaren bada, Espainian jaso ditzakezu uneko% 50eko deskontuarekin Micinorm Malaga (Espainia), idatzi telefono zenbakia eta zure izena eskaera orria eta Kudeatzaile bat zurekin harremanetan jarriko da eta aholkatzeko ordena Micinorm eta entrega. Eskuratu ahal izango duzu, entrega batetik courier edo jasotzea postetxean. Prezioa krema entrega Micinorm Malaga courier arabera alda daiteke distantzia hiria Espainian, galdetu prezioa aholkulari baten ondoren ordenatzen web orrian.\nOrdena Malaga Micinorm


Ateak ireki aurretik, Kukairekin online txango bat proposatu du Bilboko Arte Ederretako Museoak — dantzan.eus\nHemen zaude: Hasiera › Hemeroteka › Ateak ireki aurretik, Kukairekin online txango bat proposatu du Bilboko Arte Ederretako Museoak\nPandemian museoak sekula baino aktiboagoak bihurtu dira sare sozialetan. Gelditzeko iritsi den ‘iraultza’ baten antzekoa izan da eta, horren adibide, Bilboko Arte Ederretako Museoak gaur luzaturiko ‘gonbidapena’. Museoak datorren astelehenean zabalduko baititu berriz ateak, baina gaur, 20.00etatik aurrera, ‘Txango bat’ proposatuko digu bere YouTubeko kanalean. Gidariak, Jon Maya, Kukai taldea eta Kirmen Uribe.\nCovid-19 eritasunak eragindako osasun krisiaren ondorioz sortutako ekimen digital sorta bat gorpuztuko dira gaur iluntzean Arte Ederretako YouTube kanalean estreinatuko den dokumentalean. Alde batetik, konfinamenduan BBK-k bultzaturiko hainbat ekimen digital, hala nola bere Bilboko BBK aretoan burutu den kontzertu sorta (larunbatean azkena egingo da, Gatiburekin) eta, are gehiago, haurrei begira prestaturiko ‘ARTEArekin kontatu nahi dizugu’ ekintza didaktikoa.\nLehena 57 herrialdeetatik jarraitua izan da; haurren ekintzak, bestalde, Bizkaiko 7.000 familia baino gehiagora iritsi da, Nora Sarasolak, BBKren Gizarte Ekintzaren zuzendariak aipatu duenez.\nBestalde, BBKk eta Bilboko Arte Ederren Museoak ekoitzitako dokumentala. Kirmen Uribe idazleak, museo beraren funtsaren inguruan, eraikitako ‘ABC. Bilboko Museoaren alfabetoa’ erakusketan konfinamendu garaian egindako txango bat berreraikitzen du eta hain justu, izen hori hartu du dokumentalak, ‘Txango bat’.\nEderra da oso, kitzikagarria, egun latz horietan Jon Mayak ‘kozinatutako’ proposamena. Uribek proposatutako bidaia kontzeptuala berrinterpretatzen duelako dantzaren, musikaren (Maite Larburu eta Carlos Taroncher) eta kantuaren bidez. Museoa itxita egon den bitartean grabatu dute, beraz, Kukaikoak lehenak izan dira, modu metaforiko batean, museoan sartzen.\nMuseoko zuzendariak, Miguel Zugazak, aipatu duen bezala, «urgentziazko» lan honekin «bisitariak etor daitezen bultzatu nahi dugu. Museoa berreskuratu nahi ditugu gorputzentzat eta baita espazioa artearentzat».\nGaur estreinatuko dute emanaldia, 20.00etan, Bilboko Arte Ederretako YouTubeko kanalean. Eta aperitifa izango da, hurrengo astelehenari begira. Miguel Zugazak aipatu duenaren arabera, museoak ordutegia luzatuko du eta bi sarbide izango dira. Bisitaldiak, gainerako museoetan bezala, musukoekin eta tenperatura hartuta sartuko dira.\nAntzokiak, ekainaren 8tik aurrera\nEkainaren 1 eta 2aren artean zabalduko dituzte berriz ateak Araba, Bizkaia eta Gipuzkoako museo pribatuak eta publikoak, %50ko aforoarekin (Madrilek %30 aurreikusten zuen arren). Museo guztien arteko koordinazioa eta lankidetza azpimarratu du Bingen Zupiriak, Lakuako Kultura eta Hizkuntza Politikako sailburuak.\nOrain, hurrengoan, antzokiak izango dira ateak zabaltzen. Noizko? Sailburuak ekainaren 8a eman zuen eta baita %50ren aforoarekin.\nBertan behera, Getxoko Jazz jaialdia\nAlbiste onak, beraz, batzuentzat. Ez hain onak beste batzuentzat. Esaterako, Getxo Kultur Etxeak iragarri berri du udako bere ohiko egitaraua bertan behera uztea erabaki duela Covid-19aren erruz. Horren ondorioz, irailaren 15era arteko ekitaldi guztiak bertan behera geratu dira, horien artean 44. Nazioarteko Jaialdia eta 19. Komiki Azoka. Horiez gain, Nazioarteko Folklore Jaialdia, Habanera Jaialdia, Getxo Magik magia jaialdia eta Letren Terraza (udako liburutegiak) ez dira egingo.